|  |  |
| --- | --- |
|  |   REPUBLIKA HRVATSKA |
|  | **KOPRIVNIČKO – KRIŽEVAČKA ŽUPANIJA**Županijska skupština   Koprivnica, 10. prosinca 2017.  |

**Z A P I S N I K**

**od 4. prosinca 2017.**

sa 5. sjednice Županijske skupštine Koprivničko-križevačke županije koja se održava u Gradskoj vijećnici u Koprivnici, Zrinski trg 1/I, s početkom u 16,00 sati.

 Sjednica je sazvana pozivom KLASA: 021-01/17-01/3, URBROJ: 2137/1-02/01-17-75 od 24. studenoga 2017. godine.

 Sjednici prisustvuju:

1. **članice i članovi Županijske skupštine:**

 **-**  Vlado Bakšaj, Mijo Bardek, Goran Borčić, Damir Felak, Miljenko Flajs, Marko Fucak, Goran Gregurek, Zdravko Ivančan, Irena Jagarinec, Siniša Kavgić, Renato Kivač, Miroslav Kovačić, Tihana Kraljić, Martina Kuntić, Dejan Kutičić, Željko Lacković, Jadranka Lakuš, Ivica Lukač, Zlatko Makar, Vjekoslav Maletić, Siniša Maroševac, Branko Mesarov, Dajana Milodanović, Đurđica Mustaf, Eugen Pali, Hrvoje Parag, Tomislav Pasariček, Siniša Pavlović, Mirko Perok, Stjepan Peršin, Željko Pintar, Verica Rupčić, Marijan Ružman, Ivan Sabolić, Ivica Srbljinović, Željko Šantić, Božidar Štubelj, Marija Vukobratović, Željko Vugrinec, Matija Zamljačanec, Robertina Zdjelar.

**b**) **ostali prisutni:**

1. Darko Koren, župan,
2. Darko Sobota, zamjenik župana,
3. Ratimir Ljubić, zamjenik župana,
4. Marina Horvat Pavlic, pročelnica Upravnog odjela za poslove Županijske skupštine i pravne poslove,
5. Melita Ivančić, pročelnica Službe ureda župana,
6. Marko Jembrek, pročelnik Upravnog odjela za financije, proračun i javnu nabavu,
7. Marijan Štimac, pročelnik Upravnog odjela za gospodarstvo, komunalne djelatnosti i poljoprivredu,
8. Željka Koluder Vlahinja, pročelnica Upravnog odjela za zdravstveno-socijalne djelatnosti,
9. Ana Mušlek, pročelnica Upravnog odjela za obrazovanje, kulturu, znanost, sport i nacionalne manjine,
10. Damir Petričević, pročelnik Upravnog odjela za prostorno uređenje, gradnju, zaštitu okoliša i zaštitu prirode,
11. Ljubica Belobrk Flamaceta, pročelnica Službe za unutarnju reviziju,
12. Željka Kolar, ravnateljica Javne ustanove za upravljanje zaštićenim prirodnim vrijednostima,
13. Melita Birčić, ravnateljica "PORA-e" Razvojne agencije Podravine i Prigorja,
14. Zlatko Filipović, ravnatelj Županijskog zavoda za prostorno uređenje,
15. Zdravko Mihevc, direktor Turističke zajednice Koprivničko-križevačke županije,
16. Mato Devčić, ravnatelj Opće Bolnice „Dr. T. Bardek“ Koprivnica,
17. Mirjana Hanžeković, ravnateljica Zavoda za hitnu medicinu Koprivničko-križevačke županije,
18. Marija Krajina, ravnateljica Doma zdravlja Koprivničko-križevačke županije,
19. Draženka Vadla, ravnateljica Zavoda za javno zdravstvo Koprivničko-križevačke županije,
20. Helena Matica Bukovčan, viša savjetnica – specijalistica za poslove Županijske skupštine,
21. Verica Ujlaki, viša savjetnica – specijalistica za informatičku podršku,
22. Marija Kovačec, snima sjednicu,
23. Petra Slavečki, Radio Kaj,
24. Hrvoje Šlabek, novinar,
25. Goran Generalić, Radio postaja Koprivnica,
26. Željko Picig, prigorski hr,
27. Sandra Levak, Radio Drava,
28. novinari TV Srce,
29. novinari VTV.

PREDSJEDNIK: Otvaram 5. sjednicu Županijske skupštine Koprivničko- križevačke županije i pozdravljam sve prisutne današnjoj sjednici.

 Prije sjednice zaprimili smo obavijest Kluba članova HSS-a kojim nas obavještavaju o novom predsjedniku Kluba članova i to gospodinu Branku Mesarovu i njegovom zamjeniku Zlatku Makaru.

Molim pročelnicu Marinu Horvat Pavlic da izvrši prozivku članica i članova.

 MARINA HORVAT PAVLIC*: (Proziva članove i izvješćuje o broju prisutnih)*

 PREDSJEDNIK: Utvrđujem da je sjednici, trenutno, prisutno 38 članova i da ova Županijska skupština može donositi pravovaljane odluke.

 Sukladno članku 157. stavku 6. Poslovnika Županijske skupštine glasovat će se, dizanjem ruku pomoću kartica, a zbog nadogradnje sustava.

 Skraćeni zapisnik s 4. sjednice smo primili. Ima li kakvih primjedbi na skraćeni zapisnik?

 Ako nema dajem skraćeni zapisnik na glasovanje.

 Županijska skupština, jednoglasno, sa 38 glasova „za“ prihvaća skraćeni zapisnik.

 PREDSJEDNIK: Za današnju sjednicu primili smo prijedlog s 24 točke dnevnog reda.

Obavještavam vas da smo primili prijedlog člana Županijske skupštine gospodina Dejana Kutičića za dopunu dnevnog reda i to točkom:

„Utvrđivanje političke odgovornosti za propuste u radu RCGO „Piškornica“ d.o.o. i „Piškornica Sanacijsko odlagalište“ d.o.o.“

Molim predlagatelja da obrazloži podneseni prijedlog.

DEJAN KUTIČIĆ: S obzirom na situaciju koja se dogodila proteklih nekoliko tjedana, od zadnje tematske Skupštine, gdje smo raspravljali o Piškornici. Mislim da svi dobro znamo što se događalo, što je izašlo u medije, što je otkriveno u Piškornici. Znamo većinu propusta koji su se dogodili, znamo da je izvlačen novac iz javnog poduzeća, znamo da javnom poduzeću nedostaje 23 milijuna kuna, koliko znamo, za sada. Jučer smo dobili informaciju da je kriminalistička policija ušla u tvrtku i da pročešljava zadnjih 11 godina poslovanja. S obzirom na sve to, smatram da postoje određene političke odgovornosti o kojima trebamo ovdje raspraviti. Mislim da je direktor Piškornice koji si je isplatio bonus i koji je poslovao onako kako je poslovao, gomilanjem smeća, zagađivanjem okoliša, izvlačenjem novca, samo žrtveno janje, jedno malo janje, u cijelom ovom sustavu ove tvrtke koja ima niz nepravilnosti. Obrazloženje ste dobili na tablete, smatram da najveću odgovornost za sve ovo snosi župan naše Županije, gospodin Koren. Nekoliko puta smo ga upozoravali na sve nepravilnosti. Na prošloj sjednici 7. studenoga, također sam počeo govoriti o tom milijunskom bonusu. Svaki puta i prije na sjednicama Skupštine kada sam upozoravao na to, nailazio sam na podsmijehe, najviše ovdje ispred mene, također i od gospodina župana. Župan je u više navrata rekao da Piškornica posluje odlično, branio svog direktora, pa tako i u medijima, mogu citirati, kako je on izjavio. Ovaj citat je video snimka objavljena u većini hrvatskih medija. „Direktno ne snosim nikakvu štetu, niti Županiji, ni općini, a niti društvu, dakle ne nanosim štetu, te dakle to je više pitanje grijeha jedne druge razine“, misleći na nedostatak od 23 milijuna kuna u tvrtki, odnosno isplaćen bonus. Poslije je govorio da, to je ok, isplatio je taj bonus, ali treba vratiti veći dio, jedan dio treba zadržati. Ne znam zašto treba zadržati jedan dio, imao je on 18.000,00 kuna plaću plus 10.000,00 kuna i još neke dodatne bonuse, plus sedam bankovnih kartica, koliko smo saznali, službeni auto, niz pogodnosti. Ne znam zapravo koliko je novaca trebao izvući.

Župan također tvrdi da tu postoji odgovornost svih župana i da ona iznosi 22,5%, čak navodi odgovornost sadašnjeg načelnika Općine Koprivnički Ivanec. Ne znam što bi taj čovjek trebao biti odgovoran, zato što nije dao zemljište Piškornici? Ne smatram da je to odgovornost. Zapravo mislim da je napravio jednu odličnu stvar. Ja sam član Županijske skupštine pa ne mogu reći da me interesiraju druge županije, ali prvenstveno se hoću bazirati na našu Županiju. Za mene odgovornost župana je 90-100%, sada koliko je to točno, mislim da je 10% i nebitno. Vidjeli smo gomilanje smeća i to nekontrolirano gomilanje, a sve to zato da bi se gomilao novac na račun tvrtke, da bi se mogao isplatiti što veći bonus. Imali smo negiranje toga od strane župana. Smatram da najmoralnije što može župan učiniti u takvoj situaciji je dati ostavku. Stoga to i tražim ovom prilikom od njega. Ima tu još četiri točke koje ću pročitati.

1. Traži se da se utvrdi odgovornost župana Koprivničko-križevačke županije, gospodina Darka Korena za događaje na Piškornici koji su uzrokovali ekološke, gospodarske i financijske štete.
2. Da se razriješi gospodin Darko Koren članstva u Skupštini RCGO Piškornica.
3. Da se razriješi gospodin Marijan Štimac članstva u Nadzornom odboru RCGO Piškornica.
4. Da se na osnovu prijedloga, tajnim glasovanjem biraju novi članovi Skupštine i Nadzornog odbora ispred Koprivničko-križevačke županije.

Također zahtijevamo od novog Nadzornog odbora koji će biti konstituiran da u roku od 30 dana izvijesti Skupštinu Koprivničko-križevačke županije o nalazima revizije koja je provedena u RCGO Piškornica, te da se nalaz revizije objavi javno putem web stranice Društva.

Mislim da je sve ovo dobro koncipirano, da bi bilo skandalozno da ovu točku ne prihvatimo, s obzirom na sva događanja. Mislim da župan ne bi trebao imati podršku većine, iako je ovdje nekoliko stranaka koje čine većinu, sve će se to projicirati i na njih. Možda i nije njihova potpuna odgovornost, već je odgovornost onoga koji je to sve vodio.

 PREDSJEDNIK: Zaprimili smo i prijedlog Kluba članova SDP-a i HL-a za dopunu dnevnog reda točkom:

 „Utvrđivanje odgovornosti predstavnika Županije u upravljačkim tijelima Piškornice d.o.o. i Tvrtke kćeri“.

 Pozivam predsjednika Kluba članova SDP-a i HL-a da obrazloži podneseni prijedlog.

 ŽELJKO VUGRINEC: Zbog zaštite interesa javnosti i zabrinutosti svih građana ove Županije, tražimo da se dnevni red dopuni s ovom točkom. Smatramo da su briga za okoliš i za zdravlje ljudi ispred svih privatnih i poslovnih interesa bilo kojeg pojedinca u ovoj Županiji. Isto tako smatramo da za dobrobit svih građana, svima nama je u cilju da se Piškornicom upravlja odgovorno te da se isto tako kvalitetno i odgovorno gospodari otpadom na području ove Županije. Od zadnje tematske sjednice, kao što je rekao kolega Kutičić, do danas, svjedočili smo nizu događaja. Neki od njih su ostavka direktora Piškornice, a isto tako neke od njih smo saznali upravo danas, a to je da su pokrenute neke istražne radnje oko samoga projekta Piškornica. Smatramo da jedan od odgovornih i predsjednik Nadzornog odbora Piškornice koji je predstavljao našu Županiju, to je pročelnik Marijan Štimac. Smatramo da je vrijeme da nam kaže što je skrivao? Što je znao? Što nije smio znati? Što nije smio pitati? Kako to da je baš sada u ovom trenutku, nakon cijelog niza ovih događaja, upravo pozvao da se provedu neke istražne radnje na samoj Piškornici. Najodgovornijeg smatramo našeg župana. Smatramo da je vrijeme da stane pred ovu govornicu, smatramo da je vrijeme da dade odgovore na sva pitanja koja smo postavljali tijekom ove godine, od same tematske sjednice o Piškornici, a i prije, a to je u kakvom stanju se trenutačno nalazi odlagalište Piškornica, od kuda i koliko ste sve dovozili otpada na samo odlagalište? Nadamo se da ćemo potporu za ovu točku dnevnog reda dobiti od Kluba gospodina Željka Pintara i Kluba Željka Lackovića, samo iz razloga, iako nam nisu pružili podršku prilikom donošenja zaključka na tematskoj sjednici, ali smatramo da smo tijekom izbora imali zajedničke točke u programima, a to je bila baš Piškornica. Dapače, svi zaključci, sva mišljenja su nam se poklapala i nije nam jasno gdje se u ovom trenutku izgubilo. Isto tako molio bih i podršku HDZ-a, jer sami ste izjavili isto kao i župan da je ovo projekt od strateškog interesa Vlade Republike Hrvatske.

PREDSJEDNIK: Također imamo prijedlog gospodina Željka Lackovića predsjednika Kluba nezavisnih članova za dopunu dnevnog reda točkom:

„Donošenje Odluke o izmjeni i dopuni Odluke o minimalnim cijenama i evidenciji korištenja nekretnina i pokretnina školskih ustanova kojima je osnivač Koprivničko-križevačka županija

 Molim gospodina Lackovića da obrazloži prijedlog.

 ŽELJKO LACKOVIĆ: Riječ je o jednom prijedlogu kojega smo mi već duže vrijeme željeli staviti na dnevni red. Riječ je o smanjenju cijena naknade za korištenje sportskih objekata u vlasništvu, odnosno pod upravljanjem Županije. Stavili smo to već prije kao dopunu dnevnog reda, tada smo dobili obećanje župana da će se o tome provesti jedna kraća analiza. Mislim da je sada, u vrijeme donošenja Proračuna, to prihvatljivo i da možemo u ovaj proračun koji će biti bogatiji ugraditi cijenu za sve članice zajednice sportskih udruga po 100,00 kuna za seniorske ekipe i 50,00 kuna za one mlađe dobne skupine, naročito sada u zimsko vrijeme, to su značajni troškovi koje ne mogu zajednice sportskih udruga podmiriti, a povećani prihodi Županije će biti dostatni, uz one prihode koji se ostvaruju redovnim korištenjem 200,00 kuna po satu za rekreativce, da se pokriju svi troškovi. U tom dijelu je naš zahtjev da se dopuni dnevni red tom točkom. Molim župana da se očituje o prijedlogu.

PREDSJEDNIK: Molim župana da se očituje o podnesenim prijedlozima.

 DARKO KOREN: Predlagače ovih točaka, gospodina Kutičića i gospodina Vugrinca pitao bih, a i sve vas ostale, da li vi znadete tko je predsjednik Skupštine najznačajnijeg gospodarskog subjekta ove Županije, o kojem uvelike ovise svi gospodarski i društveni tokovi, to je kompanija Podravke. Da li znate tko je predsjednik Skupštine Podravke? Nitko ne zna. Ne znam ni ja tko je predsjednik Skupštine Podravke d. d. Ni na koji bitan način predsjednik skupštine utječe na rad uprave Podravke, kako ove današnje, tako i one bivše. Na koji način i u kojem omjeru on snosi odgovornost za bilo kakve poslovne odluke Uprave? Vrijeme će možda pokazati da je bilo i loših poslova. Zanima me u kojem to smislu predsjednik skupštine ili skupština u tome sudjeluje i snosi odgovornost? Skupština je jedna razina u svakom trgovačkom društvu koja ima za cilj da u referentom omjeru uloga predstavlja svoje vlasnike da donosi strateške poslovne odluke, usvaja izvješća i donosi programe rada. Nadzorni odbor nadzire upravu do one mjere do koje ima spoznaje i ovlasti, a uprava koja potpisuje sve te odluke je odgovorna za sve poslovne poteze. Tako vam je to i u Piškornici. Znam da je, nažalost, Piškornica postala, prvenstveno, političko pitanje. Vjerujem da vi meni vjerujete da ja nisam znao za isplatu tog bonusa. To sam već elaborirao dovoljno široko i sada to zadnji put govorim i nemam namjeru ponavljati. Isto tako smatram da sam isto tako kao jedan od pet suvlasnika društva, istina kao predsjednik Skupštine reagirao zajedno sa svojim kolegama na jedini mogući, ispravni način, nakon što smo i po našem mišljenju spoznali određene anomalije u poslovanju. Reagirali smo promptno na najbolji mogući način. Nikada nisam rekao da, ako postoji, eventualna odgovornost u tom smislu da ju ne snosim i ja. Isto kao što sam rekao da gospodin Švegović nema nikakve odgovornosti jer nije bio član Skupštine kao ni gospodin Čačić dok su se događali ti procesi, a ponavljam, smatram da ni ja ne snosim odgovornost za tu anomaliju koja se dogodila, jer nisam za nju znao, nisam za nju mogao znati. To vam je vrlo lako elaborirati, samo kad biste vi to htjeli čuti. Vi to, naravno, ne želite čuti, nego taj slučaj pretvarate u prvorazredno političko pitanje. Ova točka dnevnog reda glasi „Utvrđivanje političke odgovornosti za propuste u radu Društva“. Kakve su to političke odgovornosti i u kojem smislu jedan parlament raspravlja o političkim odgovornostima. Nije to komitet na kojem se raspravlja o političkim odgovornostima. Može se razgovarati o odgovornosti, ali o političkim odgovornostima ne. Imate cijeli niz alata kojim možete politički djelovati. Sazivajte tiskovnice i na taj način djelujte, to i činite. Smatram da u ovom slučaju, apsolutno ne možemo prihvatiti takav prijedlog. Kada sam pitao kakvu odgovornost snosi skupština pojedinog trgovačkog društva, tu ima cijeli niz eklatantnih primjera kad bi se to isto moglo podvesti pod odgovornost skupštine. Kakvu odgovornost snosi skupština npr. jednog komunalnog poduzeća koje je donijelo eklatantnu štetnu poslovnu odluku za to poduzeće? To je pitanje vremena, pitanje procesa i pitanje konačnog rješenja, kojeg vi sada prejudicirate. Meni je drago da su ušle službe čiji je to posao da ispitaju sve okolnosti ovog predmetnog događaja. Te službe su već duže vrijeme bile prisutne, kao i 16 drugih vrsta inspekcija u posljednjih godinu i pol dana, to smo isto konstatirali na nekim od naših prethodnih sjednica na kojima je tema bila Piškornica. Krim policija je u Piškornici od 6. mjeseca prošle godine. Meni je drago da je sada ponovno došla, normalno, potaknuta ovim događajima i apsolutno želim da se rasvijetle sve okolnosti tih događaja, jer se u njima ne vidim na negativnoj strani. Da je bilo nešto takvo za primijetiti, vjerojatno bi oni već onda primijetili. Ja u Piškornici nisam bio, ja u Piškornici predstavljam suvlasnika od 22,5%. U Skupštini Društva po Društvenom ugovoru je župan. Ne možete promijeniti na taj način člana Skupštine, morate promijeniti prvo župana. O predsjedniku Skupštine se može razgovarati. O tome smo razgovarali na prošloj sjednici kada je odbijen prijedlog jednog člana Skupštine da se promijeni predsjednik Skupštine da to bude on, ostala četvorica članova Skupštine su bili protiv toga, a oni imaju 90%. Dakle, ne možete na taj način mijenjati člana Skupštine Društva.

 Još jednom bih htio apelirati na vas, da budete krajnje odgovorni jer svaki ovakav istup, apsolutno, nanosi štetu Društvu. Uskoro ćete imati prilike razgovarati s novom Upravom, koja je isto oslonjena i usmjerena prema svima nama jer treba podrška svake od četiri županije i općine, možda ćete se susresti sa istim pitanjima koja sada postavljate na vrijeme koje je iza nas. Neke stvari su takve kakve jesu i poslovanje i nećete ih moći promijeniti svojim ovakvim političkim nastupima. Da je to politika ne treba nikom posebno dokazivati, jer je zanimljivo da smo u Skupštini društva različitih političkih opcija, primjerice u našoj Županiji je oporba predvođena SDP-om, u Krapinsko-zagorskoj županiji je župan SDP-e, a oporba je predvođena HDZ-om, i njemu se na isti ovakav način stavljaju tereti na leđa i traži se od njega odgovornost i vjerojatno smjena kao i ovdje. To jasno govori da je zadatak oporbe da pokuša smijeniti aktualnu vlast, posebice izvršnu. Svakom ovakvom aktivnošću riskiramo da napravimo i negativne efekte i štetu Trgovačkom društvu. Ja sam otvoren za svaki prijedlog koji je razuman vezan za Piškornicu. Nemam, apsolutno, nikakvih interesa niti potreba da ga krvavo branim. Neću ni dozvoliti da sav taj višegodišnji trud, svi ti novci koji su uloženi u taj projekt, vrijeme koje smo potrošili bude bačeno u vjetar, zbog toga što se tjera politika, ili neki pojedinci iz naše zajednice skloni takvim ekološkim temama imaju tu prostor za svoje djelovanje. Ako onaj tko odlučuje o Piškornici, a to je država, jer to je nacionalni projekt, odluči da se taj projekt revidira, da se on u bilo kojem dijelu izmijeni, pa čak da se i ukine, tko smo mi da se tome suprotstavljamo. Ja sam za takvu raspravu, argumentiranu, a ne za ovakvu uličnu i političku. Kao što je vjerojatno jasno iz mojeg obrazloženja odbijamo ova dva prijedloga točaka dnevnog reda gospodina Kutičića i gospodina Vugrinca.

 Što se tiče prijedloga izmjene dijela Pravilnika o naknada za korištenje sportskih objekata koje je predložio gospodin Lacković, prihvaćamo taj prijedlog u dijelu da svi sportski klubovi koji su članovi zajednice sportova i imaju posebne cijene za korištenje sportskih objekata dvorana, za juniorske kategorije i za seniorske kategorije, rekreativcima cijene ostaju iste, a za općinske dvorane ćemo dopuniti, zbog toga što se ne mogu staviti pod zajednički nazivnik. Moram predlagaču reći da je ovaj prijedlog već sadržan u prijedlogu Proračuna za 2018. godinu.

PREDSJEDNIK: Konstatiram da je ovog momenta u dvorani prisutno 40 članova Županijske skupštine.

Dajem na glasovanje 1. prijedlog za dopunom dnevnog reda točkom

„Utvrđivanje političke odgovornosti za propuste u radu RCGO „Piškornica“ d.o.o. i „Piškornica Sanacijsko odlagalište“ d.o.o.“.

i to na način da ova točka postane točkom 1. dok bi se ostale točke pomaknule za jedan.

 Županijska skupština sa 13 glasova „za“ i 27 „protiv“ ne prihvaća prijedlog.

PREDSJEDNIK: Dajem na glasovanje 2. prijedlog za dopunom dnevnog reda točkom:

„Utvrđivanje odgovornosti predstavnika Županije upravljačkim tijelima Piškornice d.o.o. i Tvrtke kćeri“.,

i to na način da ova točka postane točkom 1. dok bi se ostale točke pomaknule za jedan.

Županijska skupština sa 13 glasova „za“ i 27 „protiv“ ne prihvaća prijedlog.

PREDSJEDNIK: Dajem na glasovanje 3. prijedlog za dopunom dnevnog reda točkom: „Donošenje Odluke o izmjeni i dopuni Odluke o minimalnim cijenama i evidenciji korištenja nekretnina i pokretnina školskih ustanova kojima je osnivač Koprivničko-križevačka županija”, koja bi postala točka 5., a ostale točke se pomiču za jedan,

Županijska skupština sa 40 glasova „za“ prihvaća prijedlog za dopunu dnevnog reda.

PREDSJEDNIK: Sada otvaram raspravu o predloženom dnevnom redu.

Ako se nitko ne javlja dajem predloženi dnevni red na glasovanje.

Županijska skupština sa 40 glasova „za“ prihvaća sljedeći

**D N E V N I R E D:**

1. Donošenje III. Izmjena i dopuna Proračuna Koprivničko-križevačke županije za 2017. godinu,
2. Donošenje Odluke o dopuni Odluke o izvršavanju Proračuna Koprivničko-križevačke županije za 2017. godinu,
3. Donošenje Proračuna Koprivničko-križevačke županije za 2018. godinu i projekcija za 2019. i 2020. godinu,
4. Donošenje Odluke o izvršavanju Proračuna Koprivničko-križevačke županije za 2018. godinu,
5. Donošenje Odluke o izmjeni i dopuni Odluke o minimalnim cijenama i evidenciji korištenja nekretnina i pokretnina školskih ustanova kojima je osnivač Koprivničko-križevačka županija,
6. Donošenje Plana rada Županijske skupštine Koprivničko-križevačke županije za 2018. godinu,
7. Donošenje Odluke o izmjeni i dopuni Odluke o upravnim tijelima Koprivničko-križevačke županije,
8. Donošenje Odluke o prodaji dionica Trgovačkog društva „Ceste“ d.d. Bjelovar,
9. Donošenje Odluke o izmjeni Odluke o javnim priznanjima Koprivničko-križevačke županije,
10. Donošenje Odluke o izmjeni Odluke o mrtvozorstvu,
11. Donošenje Akcijskog plana suzbijanja korupcije u Koprivničko-križevačkoj županiji za razdoblje od 2018. do 2020. godine,
12. Donošenje Rješenja o dopuni Rješenja o izboru predsjednika, potpredsjednika i članova Odbora za poljoprivredu, šumarstvo i vodoprivredu Županijske skupštine Koprivničko-križevačke županije,
13. Donošenje Rješenja o dopuni Rješenja o izboru predsjednika, potpredsjednika i članova Odbora za branitelje Domovinskog rata Županijske skupštine Koprivničko-križevačke županije,
14. Donošenje Rješenja o imenovanju sudaca porotnika Vijeća za mladež Općinskog suda u Koprivnici,
15. Donošenje Rješenja o izboru predsjednika i članova/članica Savjeta za sigurnost prometa na cestama Koprivničko-križevačke županije,
16. Upoznavanje s Izvješćem o obavljenoj reviziji učinkovitosti gospodarenja poljoprivrednim zemljištem u vlasništvu Republike Hrvatske na području Koprivničko-križevačke županije,
17. Donošenje Zaključka o pristupanju Europskoj povelji o ravnopravnosti spolova na lokalnoj razini,
18. Donošenje Zaključka o poništenju Javnog poziva za isticanje kandidatura za članove i zamjenike članova Županijskog savjeta mladih Koprivničko-križevačke županije,
19. Donošenje Javnog poziva za isticanje kandidatura za članove i zamjenike članova Županijskog savjeta mladih Koprivničko-križevačke županije,
20. Donošenje Odluke o otpisu potraživanja Koprivničko-križevačke županije po kreditima odobrenim od strane Koprivničko-križevačke županije za kreditiranje razvitka i obnove poljoprivrede,
21. Donošenje Zaključka o otpisu potraživanja Koprivničko-križevačke županije po kreditu odobrenom za kreditiranje razvoja poljoprivredne proizvodnje s područja Koprivničko-križevačke županije,
22. Donošenje Zaključka o otpisu potraživanja zakonske zatezne kamate za studentske kredite,
23. Donošenje Zaključka o usvajanju Izvještaja o korištenju sredstava Proračuna Koprivničko-križevačke županije za 2017. godinu, Proračunska zaliha za:

a) rujan,

b) listopad,

1. Donošenje Zaključak o davanju suglasnosti na Odluku o darovanju nekretnine,
2. Pitanja i prijedlozi članova i članica.

 PREDSJEDNIK: Sjednice su održali: Odbor za izbor i imenovanja, Odbor za statut i poslovnik, Odbor za poljoprivredu, šumarstvo i vodoprivredu, Odbor za financije i proračun, Odbor za gospodarski razvoj, Odbor za obrazovanje, kulturu, znanost, sport i nacionalne manjine, Odbor za komunalne djelatnosti i Odbor za zdravstvo i socijalnu skrb.

Klubovi članova Županijske skupštine također su održali sastanke.

 Prelazimo na 1. točku dnevnog reda.

Točka 1.

PREDSJEDNIK: Izmjene i dopune Proračuna smo primili. Raspravu su proveli svi odbori sazvani za ovu sjednicu i podržavaju prijedlog.

 Obrazloženje daje župan Darko Koren.

 DARKO KOREN: Proračun za 2017. godinu bio je planiran u iznosu 418,3 milijuna kuna. Ovim III. izmjenama on se povećava za 1,9 milijuna kuna i iznosi 420,2 milijuna kuna. To je takozvani kumulativni proračun koji sadrži proračune svih naših korisnika, a radi se o tehničkom rebalansu gdje su proračunski korisnici ostvarili svoje namjenske i vlastite prihode i rashode sukladno realnim potrebama predviđenim do kraja godine.

 Kad govorimo o prihodima sveukupno povećanje njihovih planiranih prihoda i primitaka iznosi 2,8 milijuna kuna. Najznačajnije promjene kod prihodovne strane su usklađenje svih općih prihoda i primitaka gdje je došlo do smanjenja ukupno 1,2 milijuna. Isto tako povećanje prihoda za posebne namjene u iznosu 2,2 milijuna kuna, a odnosi se na usklađenje prihoda zdravstvenih ustanova. Isto tako tu je povećanje prihoda od pomoći u iznosu 1,8 milijuna kuna koji se odnosi na usklađenje prihoda po projektima. To su projekti „Prilika za sve“, „Svi u školi, svi pri stolu“.

 Što se tiče rashodovne strane, najveće promjene su se dogodile u okviru Upravnog odjela za zdravstveno-socijalne djelatnosti najznačajniji promjene se odnose na redovito poslovanje Opće bolnice gdje je predloženo ukupno povećanje za 3,4 milijuna kuna. Najveći dio 2,9 milijuna kuna odnosi se na povećanje rashoda za zaposlene. Preko Zajednice županija dali smo prijedlog da se u budućnosti razmotri da se svi proračuni sagledavaju odvojeno. Nemoguće je da vi imate odgovornost za 418 ili u sljedećoj godini će to biti 460 milijuna kuna, a zapravo direktno možete utjecati na 151 milijun kuna koliko je predviđeno proračunom. Nemoguće je odgovarati za proračun koji sadrži plaće zdravstvenih djelatnika, a mi apsolutno ne sudjelujemo u tim politikama plaća, kao ni sudionici kolektivnog ugovora, niti na bilo koji drugi način. To je sada tako i to su problemi o kojima smo puno puta razgovarali. Osim rashoda za zaposlene, radi se o usklađivanju troškova kod projekta izgradnje i rekonstrukcije i opremanje dnevnih bolnica u Bolnici, te kod projekta „Pozdrav“, to je poboljšanje primarne zdravstvene zaštite u našoj Županiji, sukladno planiranoj dinamici izvršenja istih.

 Kod Upravnog odjela za obrazovanje, kulturu, sport i nacionalne manjine usklađuju se troškovi po projektima, to sam spomenuo „Prilika za sve 2“ i „Svi u školi, svi pri stolu“. Isto tako dobivanje pomoći po dva programa Ministarstva regionalnog razvoja i fondova Europske unije, a to je najznačajnija promjena. Radi se o 1.150.000,00 kuna koja smo dobili za kapitalni projekt dogradnje Područne škole u Peterancu. Smatramo da su ove predložene III. izmjene realne, usklađene s važećim zakonskim i podzakonskim propisima i predlažemo da ih usvojite.

 PREDSJEDNIK: Konstatiram da nam se pridružio i gospodin Matija Zamljačanec te je prisutan 41 član.

 Da li se predstavnici Odbora žele javiti?

 Predstavnici klubova članova?

 ŽELJKO VUGRINEC: Klub SDP-a i Hrvatskih laburista neće podržati III. izmjene i dopune Proračuna iz nekoliko razloga. Prvi razlog je da smo tijekom II. rebalansa tražili da se određene stavke stave u proračun, kao što su sufinanciranje udžbenika za osnovnoškolce ili da napravimo projekt podjele besplatnih bilježnica. To nisu bila velika, značajna sredstva, ali smo smatrali da s obzirom da se rezalo sve drugo što se moglo, da se iz početnog plana koji se zvao Proračun za 2017. godinu – predizborna kampanja župana Darka Korena, da se ne srežu sve stavke kao što su obrazovanje, poduzetništvo ili poljoprivreda, da se barem stavi podjela besplatnih bilježnika ili sufinanciranje udžbenika. S obzirom da naš župan prima plaću u rangu prvih 10 župana u Republici Hrvatskoj, smatramo da i naši građani zaslužuju barem donekle takav standard kao što imaju ostale županije koje mogu podnijeti ovakvu plaću. Za razliku od toga mi smo smanjili plaće zaposlenicima županijske uprave, ovo simbolično smanjenje plaće župana, ne brinite i dalje ste među prvih 10 najplaćenijih župana u Republici Hrvatskoj. Provjerili smo, taman ste ostali u tom rangu. Iako ste zaposlenicima smanjili plaće, financirali ste Piškornicu u 2017. godini, a svi smo vidjeli koje milijunske dobiti su bile unutar te grupacije, da ih tako nazovemo, isto tako dali ste milijun kuna bonusa direktoru Jozinoviću, a s druge strane srezali ste plaće svojim zaposlenicima. Isto tako zadržali ste sva financiranja PORA-e. Naravno da takav Proračun i takvu proračunsku politiku ne možemo poduprijeti i mi ćemo glasati protiv.

 ZDRAVKO IVANČAN: Što reći, možda nije tema, htio bih kao dosadašnji predsjednik Kluba HSS-a, županu ukazati na neke propuste koje je imao do sada. Osobno ću podržati rebalans Proračuna, ali smatram da u ovoj situaciji u kojoj ste se zatekli i mi svi skupa kao žitelji ove Županije, imali smo na području Općine Molve zbog pada prihoda od rudne rente i svega ostaloga, možda niste dovoljno koordinirali sa našim županijskim članovima koji zastupaju naše interese u Saboru, koji ove godine nisu, koliko znam, ispravite me ako nije tako, podržali odnos povrata naknade rudne rente županijama, općinama i gradovima da se sa 30% poveća na 50% kako je to tražio HSS. Tu bi ostvarili značajnija sredstva jer država je izašla iz prekomjernog deficita, to je bio odgovor prošlih godina i na taj način naši članovi Skupštine u Saboru nisu za našu lokalnu samoupravu napravili ništa. Neka se nitko ne nađe uvrijeđen, ali smatram da smo trebali misliti o budućnosti naših općina, gradova i županije, koje grcaju u velikim problemima.

 PREDSJEDNIK: Otvaram raspravu za članove i članice.

 DAMIR FELAK: Tema je rebalans Proračuna. Moram priznati da me začudila rasprava gospodina Ivančana, on je ovu točku iskoristio za prozivanje članova Županijske skupštine koji su i saborski zastupnici, a to smo dvojica ovdje nazočnih. Da mu kažem kako je bilo glasovanje koju je predložio Klub HSS-a u Saboru, da se zna kolika je potpora toj točki bila. Od nazočnih 100 i nešto saborskih zastupnika podržalo ju je pet saborskih zastupnika. Znači, nisu za nju glasali niti vaši koalicijski partneri iz SDP-a i ostalih stranaka. Toliko govori o ozbiljnosti te točke i o tome kako je ona bila pripremljena, pa kao takva nije mogla biti niti podržana. Ima puno razloga za to, ali ja to ovdje ne bi govorio. Mi radimo maksimalno na tome da se dođe, ove godine, do drugačijeg rješenja za raspodjelu sredstava koja se dobivaju iskorištavanjem ugljikovodika u Hrvatskoj. Da bi se to postiglo treba stvoriti neke preduvjete, imamo mi neke međunarodne obveze, znači, ukupnu stavku ne možemo povećavati, možemo jedino razgovarati o preraspodjeli koliko dobiva država, županija i jedinice lokalne samouprave.

 Mislim da je ovaj rebalans dobar, da je rebalans u okvirima onoga što je moguće. Kraj je godine, ne može se tu više puno učiniti. Oporba je imala svojih određenih prijedloga tijekom godine koje većina u ovoj Skupštini nije prihvatila, ali je u Proračunu bilo nešto drugo što se financiralo i smatramo da e to bilo u redu. Jednog dana, možda će doći na red da se prihvate i ovi prijedlozi koje daje oporba oko bilježnica, ali mislim da su to čisto kozmetičke stvari koje u pravilu rješavaju općine i gradovi, sukladno svojim financijskim mogućnostima, a Županija se ipak treba baviti projektima koji su od malo šireg značaja. To je moj osobni stav. Samim time što oporba nije podnijela nikakav amandman na ove izmjene Proračuna, osim ovih politikantskih prijedloga, mislim da i oporba nema ništa protiv ovog rebalansa Proračuna, samo to ne smije reći.

 ZDRAVKO IVANČAN: Gospodinu Felaku bi uputio jedno pitanje. Prije mjesec dana imali smo sastanak gdje je išla inicijativa župana u 4. mjesecu, da ide povećanje rudne rente na 65%, 35% općinama i gradovima, 30% županiji i 0,5% da ide državi. To je potpisao gospodin Koren u 4. mjesecu. O tome sam govorio sada. Možda je HSS imao svoj prijedlog, ali to je Zajednica županija predložila i vi za to vjerojatno niste znali, što reći, žao mi je što ne znate.

 DAMIR FELAK: Napomenut ću, ovo nije tema ove točke, ja sam upoznat vrlo dobro sa ovom inicijativom Zajednice županija. O njoj Vlada raspravlja i kada će smatrati da je moguće u državnom proračunu to prihvatiti, vjerojatno će to svojom uredbom riješiti, jer to ne treba ići u Sabor, nego to rješava Vlada. Ovaj put je točka dnevnog reda u Saboru bio prijedlog HSS-a o izmjeni Uredbe Vlade kojom bi se rudna renta povećala sa 10 na 12% i kojom bi se preraspodjela te rudne rente napravila na drugačiji način, odnosno da pola rudne rente dobivaju jedinice lokalne samouprave, 30% Županija, a 20% da ostaje državi, to Vlada kao takvo nije prihvatila i sukladno tome saborska većina, ovaj put, čak i dio oporbe je glasao za takav prijedlog.

 ŽELJKO LACKOVIĆ: S obzirom da je u raspravi o rebalansu, vjerojatno, u pogledu prihoda koji su knjiženi u rebalansu izostao povećani iznos rudne rente i to je predbačeno kolegi Felaku i meni na dušu, s obzirom da nismo podržali prijedlog HSS-a, moram reći da ne sjećam kada je bilo glasovanje, možda nisam bio unutra. Ono što je radi javnosti bitno da se kaže, da će ministar financija gospodin Marić primiti delegaciju izaslanstva Zajednice županija, upravo ovih županija na kontinentalnom dijelu koje imaju prihod od rudne rente i to će biti jedna od mjera poticanja projekta Slavonije i dijela sjevera Republike Hrvatske. Posebno sam postavio pitanje, kao saborski zastupnik, na ovu temu ministru Mariću i on je u svom odgovoru javno rekao da postoji prostor za razgovor o tome i da je modalitet rad preko Zajednice županija, gospodin Plenković je prihvatio inicijativu da to bude u sklopu mjera koje idu za poboljšanjem financijske situacije i cjelokupne financijske situacije na području Slavonije i kontinentalne županije. Nije točno da se ne radi i da ne ništa ne poduzima, nego se upravo na onim mjestima gdje se pozitivne odluke mogu donositi, poduzima nešto. Ja ću vrlo rado biti taj koji će glasati za rebalans iduće godine, ako nam po toj osnovi poraste prihod, ali ne samo županijama, nego i svim jedinicama lokalne samouprave.

 SINIŠA KAVGIĆ: Htio bih replicirati gospodinu saborskom zastupniku, rekli ste da su naši prijedlozi kozmetičke naravi. Mislim da su naši prijedlozi dosta ozbiljni i dosta odgovorni. Ono što se ne može prebaciti na gradove i općine, pogotovo na općine koje su siromašne, koje jedva krpaju kraj s krajem, da sufinanciraju udžbenike, da dijele stipendije, mislim da je to utopija. Županija kao osnivač osnovnih škola, osim u gradovima, trebala bi iznaći sredstva da se jedan takav program i ostvari. Postoje sredstva u Proračunu, mi smo dali 10 amandmana za koje smatramo da treba preusmjeriti neke druge stvari za boljitak zajednice, za ruralni razvoj, tako da možemo parirati nekim drugim županijama. Mene je osobno sram kad svake godine zađe u dnevniku ili nekoj drugoj informativnoj emisiji koje to županije i gradovi ulažu u svoju djecu, u obrazovanje, u udžbenike. Volio bih da jednog dana na tom popisu bude i Koprivničko-križevačka županija.

 PREDSJEDNIK: Ako se više nitko ne javlja dajem prijedlog na glasovanje.

 Županijska skupština sa 34 glasa „za“, 6 „protiv“ i 1 „suzdržan“ donosi

 **III. izmjene i dopune Proračuna**

**Koprivničko-križevačke županije za 2017. godinu**

 Materijal se prilaže zapisniku i čini njegov sastavni dio.

Točka 2.

PREDSJEDNIK: Prijedlog Odluke smo primili. Raspravu su proveli Odbor za statut i poslovnik i Odbor za financije i proračun i podržavaju prijedlog.

 Obrazloženje, po potrebi, daje župan Darko Koren.

Da li se predstavnici Odbora žele javiti?

Da li se predstavnici klubova žele javiti? Otvaram raspravu za članice i članove.

Ako se nitko ne javlja dajem prijedlog Odluke na glasovanje.

Županijska skupština sa 33 glasa „za“ i 8 „protiv“ donosi

**Odluku o dopuni Odluke o izvršavanju Proračuna**

**Koprivničko-križevačke županije za 2017. godinu**

 Odluka se prilaže zapisniku i čini njegov sastavni dio.

Točka 3.

PREDSJEDNIK: Prijedlog Proračuna smo primili. Raspravu su proveli svi odbori sazvani za ovu sjednicu i podržavaju prijedlog.

 Obrazloženje daje župan Darko Koren.

 DARKO KOREN: Kad govorimo o prihodima od rente, moram se na to osvrnuti, jer je to sastavnica ovog Proračuna, naravno da je to tema koja nas izuzetno okupira i koja nam je napravila i najveće probleme vezano uz naše financijske politike u prošloj, dijelom i u pretprošloj godini. Naravno, da smo za to da se na jedan drugačiji način formira izračun prihoda od rente. Apsolutno stojim kod toga da smo u tom smislu pravovremeno i ispravno reagirali. Moj zamjenik Sobota je bio koordinator svih dosadašnjih aktivnosti vezano uz tu temu i ostalih županija, Bjelovarsko-bilogorske i Virovitičko-podravske. U Kloštru smo imali jednu takvu tematsku sjednicu. Kroz Zajednicu županija smo dali konkretne prijedloge i smatram da smo time našu odgovornost opravdali za tu temu. Nama je najveći interes da se to na adekvatan način počne primjenjivati, da bismo povratili one iznose koje smo imali prethodnih godina. Na stranu, kako je to netko u Saboru interpretirao, kad to nije naišlo na podršku, vjerojatno je drugo pitanje.

 Kad govorimo o školstvu, mislim da ne može nitko reći, kad promotrimo strukturu našeg Proračuna da mi nismo temeljno opredijeljeni na obrazovanje. Ako ne kupujemo knjige ne znači da ne ulažemo u obrazovanje. Nedavno smo imali posjetu pomoćnika ministra obrazovanja, gospodina Prskala koji je obišao skoro sve naše strukovne obrazovne ustanove, ali smo ga informirali i ostalim našim investicijama, on je bio vrlo iznenađen koliko smo novaca iz vlastitih izvornih prihoda uložili u školstvo, posljednjih godina, prije svega u gradnju, dogradnju i adaptaciju objekata. Ako jedan segment ne realiziramo ne znači da ne vodimo brigu. Najviše novaca ulažemo u prijevoz učenika, od svih županija. Sada smo to uspjeli s prijevoznicima dovesti do jedne povoljnije razine za nas. Još uvijek smo među županijama koja najviše ulaže u obrazovanje.

 Kad govorimo o Proračunu, on je za 2018. godinu planiran u iznosu 468.6 milijuna kuna. Ovo je do sada najveći iznos planiranog Proračuna Županije. Dva su razloga tome, a to su veliki projekti u zdravstvu i saniranje manjka Bolnice sukladno Planu sanacije.

 Sam Proračun, bez namjenskih vlastitih prihoda proračunskih korisnika, iznosi 151,0 milijun kuna. Izvorni prihodi Županije u idućoj godini planirani su u iznosu 62,9 milijuna kuna, kao posljedica izračuna Ministarstva financija temeljem novog Zakona o financiranju lokalne i regionalne samouprave, gdje bismo mi po našem konzervativnom pristupu povećali proračun za 4,7 milijuna kuna, a neki optimističniji izračuni govore da bi to moglo biti duplo, oko 8,0 milijuna kuna. Obzirom da se razlikujemo u podacima koji su temelj za taj izračun sa Ministarstvom financija, mi smo se odlučili za oprezniji pristup i iznos koji smo sami izračunali temeljem podataka kojima raspolažemo od mjerodavnih institucija. Nedavno smo bili kod premijera Plenkovića, pet župana sjeverozapadne Hrvatske, gdje nam je ministar financija gospodin Marić predočio izračune Ministarstva financija koji govore još povoljnije u smislu financiranja tih prihoda, to su neslužbeni podaci i mi smo se odlučili u planiranju da idemo sa konzervativnom varijantom od 4,7 milijuna kuna. Izvorni prihodi Županije sa tim iznosom bili bi gotovo 63,0 milijuna kuna.

Najznačajniji županijski prihodi su porez na dohodak koji je planiran u iznosu od 35,7 milijuna kuna, prihodi od rudne rente koji je planiran u iznosu od 18 milijuna kuna, zadržali smo iznos koji je bio u ovoj godini realiziran. Koliko smo sada čuli da će se i u tom smislu nešto promijeniti, na bolje. Tu je planiran i prihod od poreza na cestovna i motorna vozila u iznosu od 4,3 milijuna kuna. To je otprilike razina ove godine.

Sigurno da taj efekt novog Zakona o financiranju lokalne samouprave koji će stupiti na snagu 1. siječnja, će u najvećoj mjeri utjecati na prihodovnu stranu Proračuna. Nadamo se da ćemo vrlo uskoro, u idućoj 2018. godini biti u prilici, izmjenama i dopunama prihodovnu stranu povećati. U 2016. godini, da kompariramo, ostvarili smo 31,5 milijuna kuna od poreza, a toliko se očekuje i u ovoj godini.

Decentralizirana sredstva planirana su u iznosu od 43,5 milijuna kuna što je povećanje od 4% u odnosu na prethodnu godinu, sukladno napucima Ministarstva financija, za sve županije je to isto.

Takozvani prihodi od prodaje proizvoda i robe, te pruženih usluga proračunskih korisnika, planirani su u iznosu 13,00 milijuna kuna. To su naši proračunski korisnici u sektoru zdravstva i školstva.

Prihodi za posebne namjene planirani su u iznosu od 236,0 milijuna kuna i oni čine 50% ukupno planiranih prihoda, a najveći dio se odnosi na prihod zdravstvenih ustanova.

Primici od zaduživanja u iznosu do 3,8 milijuna kuna odnose se na dugoročni kredit koji je realiziran ove godine za financiranje kapitalnih projekata u školstvu, a njime se zatvara financijska konstrukcija financiranja energetske obnove dviju škola, OŠ prof. Franje Viktora Šignjara Virje i OŠ Fran Koncelak Drnje, investicije ukupne vrijednosti 9,1 milijuna kuna.

Isto tako primici od prodaje dionica i udjela u glavnici planirani su iznosu 3,62 milijuna kuna, a odnose se na planiranu prodaju dionica u tvrtki PZC Varaždin, koji ove godine nismo uspjeli realizirati.

Što se tiče rashodovne strane u 2018. godini bit će vidljivi svi efekti promjena na kojima smo ove godine radili, a to su:

* racionalizacija svih troškova,
* uvođenje nove sistematizacije radnih mjesta, gdje smo jednom novom sistematizacijom došli do određenih ušteda,
* smanjenje plaća i drugih davanja zaposlenicima, županu i zamjenicima župana,
* jačanje fiskalnog kapaciteta Županije planiranjem financiranja kapitalnih projekata iz dugoročnih izvora odnosno kredita i planiranje periodičnih investicijskih ciklusa.

Svim navedenim postigli smo rasterećenje proračuna gdje smo smanjili izdatke za financijsku imovinu i otplatu zajmova, gdje smo oslobodili sredstva koje smo usmjerili na razvoje programe.

 Ukupni rashodi svih upravnih tijela Županije u 2018. godini planirani su u iznosu 15,0 milijuna kuna, od čega su rashodi za bruto plaće s doprinosima iznose 10,1 milijuna kuna, što je u odnosu na 2017. godinu smanjenje za 400.000,00 kuna, ako dodamo 300.000,00 kuna ostala davanja koja smo smanjili, dolazimo do uštede od 700.000,00 kuna koje smo i najavili.

 U Upravnom odjelu za gospodarstvo, komunalne djelatnosti i poljoprivredu došlo je do povećanja sredstava za dva bitna kapitalna projekta, to je poticanje ravnomjernog razvoja Županije gdje su planirana sredstva u iznosu 2,8 milijuna kuna i izgradnja vodne infrastrukture gdje su planirana sredstva u iznosu 2,5 milijuna kuna, što je ukupno povećanje za gotovo 2,0 milijuna kuna u odnosu na 2017. godinu.

 Ukupni rashodi Upravnog odjela za zdravstveno-socijalne djelatnosti iznose 325,0 milijuna kuna i čine 70% ukupnog Proračuna.

Najveći dio proračuna odnosno 52,5% čini proračun Opće bolnice „dr. Tomislav Bardek“ Koprivnica koji iznosi 245,9 milijuna kuna. U 2018. godini bolnica planira dva velika projekta, to je:

* Izgradnja, rekonstrukcija i opremanje dnevnih bolnica u iznosu 28.5 milijuna kuna i
* Energetska obnova centralne bolničke zgrade u iznosu od 12.5 milijuna kuna.

Također je planirano i saniranje dio manjka iz prethodnih godina u iznosu do 20,0 milijuna kuna, naravno sredstvima države jer nije realno očekivati da se iz županijskog proračuna saniraju navedeni dugovi.

Mislim da možemo spomenuti, to je takozvana asignacija, odnosno direktno plaćanja dobavljača koji se planira ovih dana provesti. Možemo reći da je to iznos od 15,0 milijuna kuna kojima bi država trebala namiriti račune, fakture starije 200 dana, a možda i više.

Proračuni drugih ustanova u zdravstvu, Dom zdravlja 35,0 milijuna kuna, Zavod za hitnu medicinu 23,6 milijuna kuna, Zavod za javno zdravstvo 16,7 milijuna kuna, Dom za starije i nemoćne 12,8 milijuna kuna.

U 2018. godini nastavljamo s financiranjem Tima 2, te „Pomoć u kući osobama starije životne dobi“, gdje smo izdvojili 2,7 milijuna kuna.

Na inicijativu našeg saborskog zastupnika i člana Skupštine gospodina Lackovića potaknuli smo jedno novo rješenje vezano uz Zavod za hitnu medicinu i organiziranje Tima 2. Obavili smo razgovore sa svim lokalnim čelnicima gradova i općina na križevačkom i đurđevačkom području, dobili smo podršku Ministarstva zdravstva i ministra Kujunđića u financiranju tog našeg projekta, isto tako uvrštenje u Mrežu hitne službe, što je osnovni preduvjet, što za posljedicu ima da ćemo na prostoru cijele Županije imati pokrivenost Tima 2. Mislim da ćemo, kad to realiziramo, biti županija koja ima pokrivenost zdravstvenom uslugom Tima 2 na području cijele svoje županije. Ministarstvo se obvezalo financirati dio tog troška, općine i gradovi također, a dijelom iz vlastitih prihoda same ustanove.

U školstvu i dalje nastavljamo sufinanciranje prijevoza učenika srednjih škola gdje smo izdvojili 14 milijuna kuna, od čega 4,0 milijuna kuna vlastitih sredstava. Ako neka županija izdvaja više, ja bih to volio čuti. Ono što imamo naznake, to je da će u prijedlog državnog proračun za 2018. godinu biti vraćena stavka za sufinanciranja JPP što će donijeti jednu financijsku stabilnost u 2018. godini, jer je to na razini godine oko 3,5 milijuna kuna. Isto tako imamo garancije da ćemo dobiti povrat sredstava iz dosadašnjeg razdoblja kada je to izostalo, posljednje dvije godine. Jedan dio bi trebao biti uplaćen do kraja godine, a jedan dio u I. kvartalu iduće. U velikoj mjeri bi to doprinijelo jednoj konsolidaciji financija Županije u narednom razdoblju. Ako u obzir uzmemo novi Zakon o financiraju lokalne samouprave, ako uzmemo u obzir prodaju udjela u cestama, ako uzmemo u obzir povrat novaca za JPP, mislim da ćemo iduću godinu iskoristiti da u kraćem razdoblju uspijemo, da kažem, uloviti korak prihodovne i rashodovne strane Proračuna koji smo u ovoj godini malo izgubili.

Značajna sredstva u osnovnim i srednjim školama planirana su za provedbu projekata koji se već kontinuirano provode, a koje sam već spomenuo „Priliku za sve 3“ i „ Svi u školu, svi pri stolu 2“.

Isto tako imamo pripremljena sredstva za izradu dokumentacije za pripremu EU projekata u jedinicama lokalne samouprave i za izradu projektno tehničke dokumentacije za škole, po modelu Energetske obnove, ukupno 1,5 milijuna kuna. Studente stipendiramo sa 200.00,00 kuna na godišnjoj razini.

 Iz strukture Proračuna prema namjeni sredstava vidljivo je 83,4% sredstava usmjereno u dvije namjene: obrazovanje 15,6% i zdravstvo 67,8%. Ovime pokazujemo kontinuitet ulaganja proračunskih sredstava u školstvo i zdravstvo radi postizanja boljeg standarda svih naših stanovnika, što je bio i ostao prioritet Županije.

U Proračun su ukalkulirani sukcesivno saniranje iz 2016. godine, tako da se nadamo da ćemo i prije nego što smo planirali u sljedećem trogodišnjem razdoblju uspjeti uhvatiti korak, kao posljedica svega ovoga navedenog. Ako novi Zakon donese taj puni efekt za što smo dobili određene informacije i garancije, onda bi se to iduće godine i dogodilo.

Predlaže se Županijskoj skupštini donošenje planiranog Proračuna za 2018. godinu sa svim pripadajućim dokumentima.

PREDSJEDNIK: Da li se predstavnici Odbora žele javiti?

Da li se predstavnici klubova žele javiti?

Napominjem da smo tijekom sjednice primili deset amandmana od predstavnika Kluba članova SDP-a i Hrvatskih laburista.

ŽELJKO LACKOVIĆ: U ime Kluba nezavisnih vijećnika, govoriti ću u viđenju većine nas, mi zadržavamo pravo svakoga da gleda i komentira prijedlog proračuna kako on smatra da je to ispravno, pa će naši članovi Kluba govoriti vezano na svoj stav o Proračunu, većina našega Kluba će podržati Proračun. Zbog čega ćemo ga podržati pokušati ću obrazložiti u kratkim crtama.

Imamo po prvi puta hitnu službu Tima 2, koja će pokriti cijelo područje Županije. To možda ne izgleda nešto veliko i značajno, ali svi oni koji ostanu pred zatvorenim vratima u životno opasnoj situaciji, koja se ne mora događati često, ali kada se naiđe na nju je veliki problem.

Ovom intervencijom u Proračun, pomoć Ministarstva zdravlja i samih jedinica lokalne samouprave, riješit ćemo taj veliki problem, koji je bio posebno izražen na đurđevačkom području.

Prihvaćanjem prijedloga dopune dnevnog reda i činjenicom da su predložene izmjene Pravilnika o određivanju cijene korištenja dvorana, također se može učiniti nekome da je to jedna mala, nebitna stvar. Stotine djece, naročito u zimskim danima koriste dvorane. To je veliki korak za koji smo se mi zalagali i zahvaljujem županu na iznalaženju rješenja.

Možda je Proračun mogao biti aktivniji i hrabriji s obzirom na novi Zakon o financiranju jedinica lokalne i područne samouprave, ali isto tako bit će prostora da se kroz rebalans neke stvari utvrđuju. Moramo priznati da danas naša Županija ima dobru povezanost sa središnjom vlašću, ima dobre odnose i da se stvari koje dugo godina tište ovaj naš kraj, pomiču s mjesta i da mi moramo svojom aktivnošću utjecati na neke, nama pozitivne stvari. Ne moramo čekati da Hrvatske ceste osiguraju sredstva za projektiranje ili izradu studija, mi možemo sa svoje strane, jednim dijelom, sudjelovati, pa čak i jedinice lokalne samouprave, pri tome prvenstveno mislim na Grad Koprivnicu, koji ima taj financijski kapacitet i na taj način potaknuti da do 2020. godine bude isprojektirana, izrađena kompletna dokumentacija za gradnju brze ceste, odnosno Podravskog ipsilona do Koprivnice.

Upravo ta nova Podravska magistrala, a i krak ceste do Koprivnice, stavljen u prostornu strategiju Republike Hrvatske kao preduvjet za financiranje iz fondova EU i da je upravo od strane Zavoda za prostorno uređenje došla intervencija da se taj koridor protegne do mađarske granice i da je ta intervencija prihvaćena te je došlo do izmjene strategije u tom smjeru. Zašto sam ovaj detalj želio naglasiti, zbog činjenice da Grad Koprivnica ostaje po strani, ne sudjeluje u bitnim stvarima, ne prati ono što se na nivou države, Sabora, donose zakoni i uopće ne reagira. Tako da je recimo nova Podravska magistrala koja je vrlo bitna za ovaj naš kraj, tek, ušla kroz amandman Vlade u prostornu strategiju, postoje ljudi koji sada vode brigu da ne ostanemo zakinuti.

S druge strane imamo dobre vijesti od strane Ministarstva zdravlja što se tiče i opremanja Bolnice, a i što se tiče pokrivanja minusa. Zato podržavamo smanjenje duga Bolnice koji je u prvoj godini predviđen za 20 milijuna kuna. S obzirom na ove informacije koje su sada rečene, riječ je o realom iznosu koji će se i izvršiti. Htio bih reći jednu činjenicu, a to je da mi ne možemo pobjeći od projekata koji su neki davno, davno zacrtali, tako primjećujem da ove godine nema Piškornice niti jednim dijelom, kao obveze u županijskom proračunu i taj dio pozdravljamo. Ne mogu ne reći da je upravo Piškornica te 2007. godine kada su županijsku većinu činili ljudi iz HSS-a i SDP-a, došla od Gunjaka, mjesta lokacije blizu Križevaca, ovdje. Dakle, netko je davno odlučio da će ovdje biti regionalni centar za gospodarenje otpadom. Od toga više ne možete pobjeći. Jasno da je bilo niz devijacija koje su za svaku osudu, od činjenice da se dovozio otpad izvan područja koje je predviđeno nacionalnom strategijom i da je bilo, apsolutno, neprimjerenih radnji odgovornih osoba i to treba istražiti i kazniti, jer smo mi prvi otkrili koji ovdje dolaze ispred ili iza mojega imena. Zato bilo kakvi pokušaji koji žele uvući mene i moje ime u bilo kakvu povezanost Piškornice su zapravo prozirni. Naši birači će jasno znati da izvanrednu sjednicu Županijske skupštine upravo na temu Piškornice, organizirali smo ispred nezavisnih vijećnika, nisam imao potporu SDP-a u skupljanju potpisa za što mi je trebalo skoro 10 dana, a danas će mene SDP ili vi gospodine prozivati da ja nešto nisam napravio. Ako se dobro sjećate te 2016. godine su donesena četiri zaključka gdje se tražilo upravo od preuzvišenog i prestručnog ministra iz zaštite okoliša da konačno donese nacionalnu strategiju gospodarenja otpadom, jer je upravo radi nje stajao cijeli projekt. S druge strane mi smo ovdje donijeli zaključke koji su bili prihvaćeni, da se neće dovoziti otpad iz drugih krajeva, nego isključivo iz ove četiri županije. Između ostalog donesen je zaključak, apel prema Vladi, da se donese nacionalna strategija.

Ono što želim posebno naglasiti je da su Grad Koprivnica i tvrtka Komunalac kao distributer vode dobili u ožujku 2014. godine hidrogeološku studiju u svrhu definiranja eksploatacije zaliha podzemne vode na području Koprivnica-Đurđevac. Ovo sam ja dao medijima, nisam čuo da je ovdje prisutni i nestali gospodin komentirao, a riječ je o sljedećem. Tada 2014. godine, Piškornicom upravlja Grad Koprivnica, gdje kaže, s obzirom na uvjete koje voda treba zadovoljavati da bi se mogla koristiti za piće, bez neke značajnije prerade, kakvoća podzemne vode na istraživanom području varira od loše do dobre, podzemna voda u sjeverozapadnom dijelu istraživanog područja, osobito uzvodno od vodocrpilišta Ivanščak sadrži visoke koncentracije željeza i mangana. Na lokaciji piezometra K 5-14 između industrijske zone i crpilišta Ivanščak tijekom posljednje dvije godine, 2012. ne postoji RCGO. U tom razdoblju je sadržaj željeza u podzemnoj vodi povećan za 10-tak puta, što ukupno iznosi 10-tak puta više od maksimalno dozvoljene koncentracije u pitkoj vodi. Znate što vi radite? Prebacujete na mene odgovornost koji sam ovo dao u medije. Gdje su vaši direktori, zbog čega oni to nisu stavili u medije i alarmirali javnost. Sada ju alarmirate. Imali ste u dvije godine 10 puta povećanje koncentracije. Toliko o mojem imenu i što sam ja radio i što ovdje rade gospoda.

Novim Zakonom o financiranju jedinica lokalne samouprave, svih 25 jedinica lokalne samouprave povećalo je izvorne prihode neki i 100%. Imate ovdje nestalog gospodina koji ode u Otvoreno i pljuje po tom zakonu koji je njemu donio dobro i proziva okolo po radiju, a ne razmišlja, možda, da bi mu trebao proći projekt Sveučilišta koji je dobio odbijenicu. Za to se netko treba izboriti. Da li je o tome razmišljao kada je napadao odluku Ministarstva? Da li je možda netko razmišljao da je potrebno, ako je nužnost, RCGO, da se uvjetuje, ako je to za šest županija da ne može doći RCGO prije nego što dođe brza cesta do Koprivnice? RCGO će biti ovako i onako, jer je riječ o nacionalnom projektu. Zašto da dođe cesta prije do Virovitice ili do Bjelovara, ako će se kod nas raditi nešto što će služiti, koliko već, županija. To je prilika da se zajednički djeluje i to je prilika za skupljanje poena kod stanovništva, građana i naših birača, a ne ovo sramotno. Vidio sam na mobitelu gdje gradonačelnik sa dvije zamjenice dočekuje bokčiju i dijeli po 200,00 kuna, ne znam da li moraju poljubiti ruku ili nešto potpisati? Od sramote vaše politike koju vodite i kakvom želite sve što je konstruktivno i sve one koji se bore za ovaj kraj, iskoristiti na najnižu političku igru. Podržavamo Proračun, nadam se da ćemo ići rebalansima na gore.

ŽELJKO VUGRINEC: Prije nego što krenem sa svojom raspravom, zamolio bih predsjednika Skupštine da mi dozvoli da govorim o bilo čemu što god ja želim, koliko god mislili da to nema veze sa Proračunom za 2018. godinu, uvjeravam vas da ima. U najmanju ruku tražim barem pola od kolege.

Gospodine Lackoviću, smatram da ovo nije ustanova, a da vi kao saborski zastupnik biste trebali meni, kao mladom političaru, biti primjer kako se razgovara s drugim kolegama i kako ih se uvažava. Molim vas nemojte vrijeđati ljude kojih nema u ovoj prostoriji, zato dok su bili u ovoj prostoriji vi ste šutjeli, dapače, nije vas bilo niti za čuti. Vi se predstavljate kao pravi političar, prema tome nikad se ne bi smjeli bojati argumentirane rasprave.

S obzirom da ste vi prozvali oko Piškornice, dozvolite da vam objasnim zašto sam ja vas prozvao da podržite moju inicijativu za današnju dopunu dnevnog reda. Što se tiče tematske sjednice Piškornice, istina da sam zvao i apelirao na članove vašeg Kluba da podrže moju inicijativu. Isto tako sam apelirao na vas, pričali smo zajedno, molio sam vas da ostanete dosljedni vašim stavovima kojima ste se zalagali tijekom prošlog saziva Skupštine. Isto tako sam vam objasnio zašto i tražimo i da ne tražimo nikakvu potporu zaključcima nego jednostavno raspravu i da se sazna istina. Nemojte koristiti kako je počeo projekt Piškornice, jer očito niste rekli cijelu istinu, što se potpisalo 2007. da ne idemo sad o tome. Mene više zanima što ste vi potpisali? Što se to ne smije znati? Zašto više ne smijete podržavati projekt Piškornice? Što ste to šutke, dok ste dizali ruke za ministra Marića morali, očito, podržali zajedno i progutali da ne bi izašla istina, o vama, van? Zašto ste promijenili mišljenje od sazivanja 2016. tematske sjednice Skupštine, do zadnjega? Isto tako ove 2017. gdje vi totalno pobijate svoje argumente iz 2016. Rekli ste prije tematske sjednice da nemamo o čemu raspravljati o Piškornici, a pogledajte što se događa unatrag mjesec dana.

Čestitam što ste prihvatili inicijativu sa 3. sjednice Županijske skupštine i niste uvrstili u Proračun Piškornicu za 2018. godinu.

Što se tiče samog Proračuna za 2018. godinu, istina je da 151,0 milijun kuna iznosi sam Proračun bez investicija Vlade Republike Hrvatske. Taj iznos od 151 milijun kuna, nažalost, potvrđuje ono što smo govorili za zadnji II. rebalans, nažalost, voda u financiranju proračuna je došla do grla i vi tražite i sami načine i sredstva kako da dođete do bilo koje investicije. Vi na današnji dan u Proračunu 2018. godine, ne bi pričali o nikakvim investicijama da nemamo financiranje Vlade od 41 milijun kuna. Vi ste tijekom obrazloženja točke proračuna i oko pričanja koliko je proračun savršen, jedino što ste spominjali su investicije Bolnice i pokrivanje duga tj. manjka Bolnice. Istina je da ga građani ove Županije nisu napravili, isto tako istina je da oni ne bi trebali ispaštati zbog toga. Žalosno je što je to jedina velika financijska injekcija Vlade Republike Hrvatske i jedinica investicija u našoj Županiji, da se sanira dug Bolnice i da oni donekle financiraju Bolnicu za koju jesu zaduženi.

Možda da saborski zastupnici koji sjede ovdje, umjesto da se bave svojim sitnim politikantskim igrama i gledaju kako bi naštetili drugim ljudima oko sebe, u svoju vlastitu privatnu korist, onda zaborave da se glasa o nekakvim prijedlozima koji direktno utječu na Koprivničko-križevačku županiju, kao što je jedan običan nogostup u Općini Gornja Rijeka. Zanima me zašto niste digli ruku za tu inicijativu, pa bi ju danas uvrstili u Proračun 2018. godine.

Mi predlažemo 10 amandmana kojima želimo pokazati da smo stvarno proučili Proračun za 2018. godinu. Smatramo da ima sredstva kojima se malim sitnim pomacima može pomoći građanima ove Županije. U tim amandmanima tražimo podršku i Kluba HSU-a i HNS-a jer amandmani su na tragu izbornoga programa za kojega ste vi zajedno skupa sa mnom potpisali, duboko se nadam da ćete ga podržati.

Prvi amandman koji smo uvrstili su božićnice za umirovljenike. Na području Koprivničko-križevačke županije, ima preko 27.000 umirovljenika, što bi se grubom matematikom moglo reći trećina stanovništva ove Županije. To je izuzetno osjetljiva kategorija stanovnika ove Županije i smatramo da je nekom malo, kao što gospodin Lacković kaže, ljubim ruku, mi smatramo da to nisu sredstva za ljubim ruku, nego da je to simbolična gesta kojom može jedinica lokalne samouprave pokazati da im je stalo do toga građanina i da im želi na neki način, kroz simboličan iznos, računali smo 100,00 kuna po građaninu, pokazati da nam je stalo do njih i da im želimo pomoći i da mislimo na njih. Nadamo se, kao što ste vi rekli, da će doći vremena da se makne iz voda, koje ste vi krivo vodili nekoliko godina, nažalost kulminiralo je 2017. gdje ste i sami priznali, pa moramo prodati dionice. Vjerojatno ćemo sanirati dug u narednom razdoblju i siguran sam da ćemo moći doći do standarda, kakav imaju sve moderne, progresivne županije, kao što je sufinanciranje bilježnica, besplatni udžbenici, besplatni prijevoz učenika, ne 210 stipendija, želim da imamo 500 stipendija. To je moj san, nadam se da je i vaš. Da ćemo u tim trenucima znati odvojiti znatno veća financijska sredstva.

Prvi amandman božićnica umirovljenicima 100,00 kuna po umirovljeniku. Da li potpuno financiranje jedinica lokalne samouprave, tamo gdje jedinice ne mogu same ili sufinanciranje kao što je Grad Koprivnica.

Drugi amandman, tražimo povećanje sredstava za održavanje županijskih cesta (pokazuje sliku ceste u Općini Rasinja, cesta prema Općini Sokolovac). Na toj cesti vidite, to je županijska cesta koja prolazi kraj škole, u kakvom je stanju. Vi govorite da nemamo sredstva za luksuz, kao što su bilježnice itd. Ovo je direktno pod ingerencijom Županije. Sami vidite, a na kraju, župane vi ste odgovorni, ovdje nema ni znaka da je oštećenje kolnika. Da ne idemo dalje, kao što je recimo, saniranje rupa. Molim sljedećim amandmanom barem 1,0 milijun kuna za održavanje županijskih cesta.

Ostale amandmane će obrazložiti kolege iz Kluba.

BRANKO MESAROV: Vezano uz Proračun, kad se bolje pogleda ispada da je to zbir proračuna županijskih ustanova, više nego proračun same Županije. Teško je tu amandmanima nešto mijenjati, te stvari su definirane, znači teško je tu bilo kakve amandmane predlagati, zato mi nismo predlagali. Stav koji smo zauzeli, kad je već Županija osnivač tih ustanova, smeta nam što se u proračunu, umjesto da se tim ustanovama pomogne, zašto se njima sredstva uzimaju. Iznio bih primjer zdravstvenih ustanova, aboliram Bolnicu, jer dug bolnice nastaje zbog limita kakav je, neodređen, a izvršen je veći broj usluga i taj se dug generira, koji bi trebala država vratiti, nadamo se da će tako i biti. Imamo ostale zdravstvene ustanove koje stvaraju višak u svojem poslovanju, onda im županija taj višak uzima. Bilo bi i normalno da njima ta sredstva ostanu, da se tim sredstvima potiču liječnici da ostanu u našem kraju. Imamo situaciju da nam nedostaje liječnika, ne možemo naći nositelje timova u primarnoj zdravstvenoj zaštiti. Bolje da ta sredstva ostavimo njima za njihovo poslovanje, da stimuliramo liječnike i financijski da ostanu tu raditi.

Imamo slučaj s tom nesretnom Piškornicom, koja se nametnula kao tema pred nas, koja je ostvarila plus, a njima smo ta sredstva ostavili. Zašto nismo njima uzeli sredstva i pokrpali rupe u Proračunu?

Mi smo cestarske firme prodali i one su nam poslužile za krpanje rupa u županijskom proračunu, a trebali smo ih koristiti za krpanje rupa na našim cestama. Ne bi bilo loše da se od prodaje financira krpanje tih rupa. Kad smo ih već prodali, da se tih 3,0 milijuna iskoristi za popravak županijskih cesta koje su nam u lošem stanju. Znam način financiranja ŽUC-a koji je nesretan za nas i ŽUC upravlja sa velikim brojem kilometara cesta, a nema velika sredstva kao što imaju Hrvatske ceste i Hrvatske autoceste. Mislim da se i u tom smjeru treba nešto poduzeti preko Zajednice županija da se tu popravi stanje.

Ne bih htio ljutiti kolegu Lackovića, podsjetio bih ga kako je on raspravljao na donošenju Proračuna za 2017. godinu, a kako raspravlja danas. Meni je to iznenađujuća promjena. Očekivao sam lava oporbe koji će ovdje rikati za govornicom, a sada gledam micu macu koja prede.

Kao član oporbe moram iznijeti svoje zamjerke, neslaganje, jer je to funkcija oporbe. Funkcija oporbe nije da prede.

DAMIR FELAK: Da krenem od ovog zadnjega što je rekao kolega Mesarov iz HSS-a koja je uloga oporbe, koja je uloga onih koji vladaju. Oporba je uvijek biti puno jednostavnije, može se predlagati, neću reći, već što se hoće, ali ništa ne košta probati, skupiti malo, jeftinih, političkih bodova kod određene populacije na koju se ide s amandmanima. Inače predsjedniče predlažem, da sukladno Poslovniku, organizirate da se amandmani umnože i podijele svim članovima Županijske skupštine, sukladno članku 107. Poslovnika, to bi stručne službe morale napraviti, da bi ih mogli pročitati. Za sada smo čuli za dva amandmana koje je gospodin Vugrinec iznio. Za ostale ne znamo kakvi su. Inače, običaj je bio da nas amandmani dočekaju na stolu. Ne znamo kakvi su amandmani, a morat ćemo o njima glasovati.

O samom Proračunu, koji je po meni u granicama mogućega, kao i uvijek od 468,0 milijuna kuna koliko je proračun, svega 153,0 milijuna kuna su izvorna sredstva Županije, a sve ostalo su sredstva županijskih ustanova. Najveća je Bolnica koja je problem dugi niz godina, općenito zdravstvo u Hrvatskoj, tako i financiranje naše Bolnice. Nadam se da će se jednokratnim potporama dio duga Bolnice sanirati. Nikako se ne mogu složiti s gospodinom Vugrincom kad je rekao da građani županije nisu potrošili sredstva Bolnice. Jesu, troškovi koji su nastali u Bolnici, potrošeni su za to da bi se liječili građani Koprivničko-križevačke županije i susjednih županija koji dolaze na liječenje u našu Bolnicu, to je za pohvaliti. Pitanje je da li ona sredstva koja se daju za financiranje su dostatna za takovu razinu usluge kakovu pruža koprivnička Bolnica, mislim da je ona visoka i zadovoljavajuća za naše građane. Sredstva se troše za naše građane, to su plaće liječnika, sestara, svega osoblja u bolnici, tu su materijalni troškovi i nitko ne može reći da je otišao iz ove Bolnice da nije dobio adekvatan zdravstveni tretman, ali to i košta. Godinama se pokušavaju riješiti problemi u zdravstvu, nažalost Županija sa svojim proračunom vrlo malo može na to utjecati.

Što se tiče cesta, slike koje smo ovdje imali prilike vidjeti, Vlada Republike Hrvatske predočila je Saboru i uskoro će biti decentralizirano puno više sredstava za županijske uprave za ceste. Da podsjetim, za vrijeme Vlade Zorana Milanovića, samo našoj upravi za ceste oduzeto je, na godišnjoj razini, 10-tak milijuna kuna. Da su imali tih 10-tak milijuna kuna od 2012. godine, sigurno bi naše županijske ceste malo drugačije izgledale. No, nešto što se sustavno zapuštalo četiri godine, ne može se obnoviti u jednoj ili dvije godine, ali već u ovoj godini su županijske uprave za ceste dobile dio decentraliziranih sredstava, a u sljedećoj godini će dobiti i više. Nadam se da će kroz dvije, tri godine razina biti onakva kakva je bila prije 2012. godine, ako ne i bolja.

Još jedna stvar, koja se možda premalo potencira, provedena je rasprava o novom Zakonu o financiranju jedinica lokalne i regionalne samouprave gdje se kompletan porez na dohodak decentralizira prema jedinicama lokalne samouprave i županijama. Tu je na razini čitave države u igri oko 1,5 milijardu kuna. Mislim da bi svako razuman to trebao prihvatiti. Ovaj petak će biti glasovanje u Hrvatskom saboru o tom Zakonu. Zanima me kako će glasati predstavnici SDP-a, HSS-a i ostalih stranaka koje čine oporbu u Hrvatskom saboru. Da li će podržati taj Zakon ili neće, jer on ide direktno u korist svih općina i gradova na području naše Županije, a i većeg dijela Hrvatske.

Što se tiče Kluba HDZ-a, proračun je apsolutno prihvatljiv, ne nosi nekakve velike novine, ali što se tiče i školstva i zdravstva, nadam se da će se ovi veliki projekti u zdravstvu ostvariti u sljedećoj godini, za to smo svi tu da to podupremo i da pokušamo iznaći sredstva, ako država decentralizira određena sredstva, za neke od ovih prijedloga koje vi dajete. Da li su oni svi provedivi, vjerojatno nisu, jer neće biti toliko sredstava, ali sigurno da treba odrediti prioritete. Ako se kao Županija, a mislim da je to uloga Županije da treba podržavati kapitalne projekte izgradnje objekata škola, materijalnog poboljšanja statusa, prati se financijski prijevoz učenika, da li treba kupovati i udžbenike. Ako ima prostora u proračunu, ja sam prvi za to, ali treba vidjeti da li je to moguće isfinancirati i u kolikoj mjeri. Kada vidimo amandmane, mislim da ćemo se onda o njima moći očitovati. Bilo bi stvarno lijepo da se mogu iznaći sredstva za božićnicu za umirovljenike. Siguran sam, ako se ta sredstva iznađu i ako bi se dijelila umirovljenicima, da županu ne bi palo na pamet da poziva sve umirovljenike iz naše Županije da dolaze kod njega i kako je rekao gospodin Lacković, ljubeći mu ruku primajući kuvertu sa 100,00 kuna. Danas postoji puno jednostavniji način kako se umirovljenicima može dostaviti božićnica, preko banke. Imamo naš najveći grad i županijsko središte koje to radi na drugačiji način, a znade se koja je funkcija takove podjele sredstava, pitanje je da li je i zakonito. Naš Klub će podržati ovakav prijedlog Proračuna.

ŽELJKO VUGRINEC: Gospodine Felak možete optuživati Vladu Zorana Milanovića da je ukinula sredstva ŽUC-u, ali isto tako vi meni objasnite zašto vi podržavate Vladu koja je ukinula kurikularnu reformu, da ne idemo dalje. Zanima me zašto niste digli ruku za nogostup u Općini Gornja Reka? Molim vas da mi odgovorite na to pitanje. Treće, moj apel vama kao običnom građaninu, nemojte vrijeđati umirovljenike da moraju nekome ljubiti ruku kada primaju svoj dar za Božić. Ipak ste vi meni, u očima, puno kvalitetnija osoba od gospodina Lackovića.

DAMIR FELAK: Odgovor na ova tri pitanja. Slikovito sam se izrazio oko ovog dijela, ali mislim da bi se oko toga zašto umirovljenici trebaju dolaziti baš u gradsku upravu po svoju božićnicu koju im je netko, velikodušno, dao, dalo raspravljati. To su sredstva gradskog proračuna u koji uplaćujemo svi mi iz naših poreza. Rekao sam da bi bilo puno jednostavnije i humanije da se ta sredstva dostave preko banke na njihove račune. Očigledno nekome odgovara da se sa svakim, ne da mu ljube ruku, nego da se sa svakim rukuje.

Što se tiče kurikularne reforme, mislim da to nije tema ove Županijske skupštine. Kurikularna reforma ide dalje, ali ne, možda, na onaj način kako ste vi to zamislili ili neke udruge. Naći će se određeno rješenje koje će zadovoljiti većinu građana ove države.

Što se tiče nogostupa u Gornjoj Rijeci i prijedloga amandmana koji nije podržala većina u Saboru, kao niti jedan drugi amandman koji je oporba predložila. Vi ćete danas predložiti svoje amandmane pa ćete vidjeti kako će oni proći na glasanju. Isto tako se dogodilo i u Saboru. Isto tako se događalo kad ste vi bili na vlasti, pa su HDZ-ovi zastupnici predlagali amandmane ne samo za Gornju Rijeku, nego i za Koprivnicu i druge općine u našoj Županiji, pa su SDP-ovi zastupnici iz Koprivnice uredno odbijali.

DARKO SOBOTA: Gospodin Vugrinec ima toliko dobrih podataka svima nama za reći, a zapravo su svi netočni i neistiniti. Kad spominjete Vladu Republike Hrvatske, Vlada Republike Hrvatske danas, u svom mandatu od godinu dana, zajedno sa ovim saborskim zastupnicima, Felakom, Lackovićem pa i Branko Hrgom, je na ovaj prostor, posebice jedinica lokalne samouprave u godinu dana poslala cca. 15,0 milijuna kuna. Između ostalih u tim programima dobila je i Gornja Rijeka, ne znam točno za koji program. Pripremit ću vam te podatke za idući put. U mandatu Zorana Milanovića na prostor naše županije za jedinice lokalne samouprave je došlo oko 2,0 milijuna kuna u četiri godine, za razvoj i opstanak mladih na selu i po malim općinama. Danas je to sedam puta više u godinu dana, kroz Ministarstvo regionalnog razvoja, kroz Ministarstvo graditeljstva, da ne govorim o projektima i programima za pomoć kod projektne dokumentacije. Dobit ćete te podatke, onda ćemo govoriti istinu tu pred javnosti.

ŽELJKO VUGRINEC: Nije istina. Recimo Križevci su dobili novce od Vlade Zorana Milanovića za jedan kapitalni projekt u vrijednosti oko 7,0 milijuna kuna za Tehnološki centar u Križevcima. Isto tako za vrijeme Vlade Zorana Milanovića dobili ste i Sveučilište sjever u našoj Županiji. Evo vam dva projekta. Vjerujem u vaše brojke, nadam se da ćete ih pripremiti, ja ću ih pročitati detaljno.

PREDSJEDNIK: Otvaram raspravu za članove i članice.

MARINA HORVAT PAVLIC: Vezano za amandmane, nema nikakve povrede Poslovnika glede amandmana, jer članak 106. predviđa i mogućnost da budu usmeni amandmani na sjednici, a vi ćete u ovim trenucima na vaše tablete dobiti amandmane, s obzirom da smo ih dobili u digitalnom obliku, pa ćete ih moći pratiti.

ROBERTINA ZDJELAR: Reći ću nekoliko stvari koje sam uočila u prijedlogu Proračuna, kao osoba koja se bavila tim dokumentom kad sam bila u Županiji. Konkretno, čini mi se, a to bi molila da se provjeri, da nisu usklađeni članak 1. točka d. i članak 3. po pitanju rashoda i izdataka. To je osnovna stvar zbog čega smatram da ovaj Proračun nije točan. Vezano za sadržaj proračuna, reći ću redom, pa ću postaviti i nekoliko pitanja, ako bude prilike da mi se odgovori. Konkretno, neki programi koji su podloga ovog Proračuna, uopće ne sadrže podatke o projekcijama, najviše su to programi iz područja gospodarstva, točnije jedino Program ruralnog razvoja je konkretan, dok ostali programi uopće ne sadrže podatke, niti nominalne, a niti vrijednosne, u smislu pokazatelja uspješnosti programa.

Što se tiče Županijske skupštine, neću ulaziti u detalje, jer znam da bi ta rasprava potrajala predugo, ali smatram, da primjerice, rad radnih tijela kojima je pokazatelj uspješnosti, koji je stavljen u Plan razvojnih programa, broj održanih sjednica, mislim da bi trebalo revidirati svrhu postojanja takvih radnih tijela. Molila bi da se, ako je moguće, kroz Plan razvojnih programa i to uzme u obzir.

Što se tiče Upravnog odjela za financije, proračun i javnu nabavu, moram reći da sam začuđena, jer ne znam, nisam pratila, čini mi se da službenicima po Kolektivnom ugovoru još uvijek pripada pravo 0,5% po godini radnog staža. Ako to nije ukinuto nije mi jasno da su plaće planirane kontinuirano u istom iznosu, dok primjerice kod nekih proračunskih korisnika se vidi da se to pravo i dalje primjenjuje, a znam da se primjenjuje isti Kolektivni ugovor. Znači, jedno od toga nije točno, a sad koje, ne znam.

Što se tiče energetike, malo je neobično to iskazano, „Tekući projekt, to znači ne s aktivnošću“ a isplaćuje se kapitalna donacija. Znači, rekla bih da je prilično površno, kompletan akt, napravljen. To je sada manji problem, u odnosu na sve ono o čemu smo danas čuli rasprave.

Isto tako nije navedeno što se tiče škola u Drnju i Virju, u obrazloženju, govorim o energetici, da li su ti projektni dobili odobrenje od strane Ministarstva, odnosno Fonda za zaštitu okoliša, ili nisu?

Što se tiče Žabna i Đelekovca, oni su navedeni u projekcijama, kao i Novigrad i Ferdinandovac, međutim, projekcija nema, tako da ne znamo koja je osnovna podloga za planiranje takovih projekata.

Ono što bih još podvukla, ima toga još, rekla bih da kroz Proračun postoji jako puno sitnih stavki koje se provlače kroz Proračun već neke desetljeće, a neke unazad pet godina, sigurno, kad se gleda izvršenje tih stavaka onda je ono nula, ili je toliko malo da bi se moglo reći da je zanemarivo. Postavila bih generalno pitanje, da li su te stavke uopće opravdane, toliko dugo vući ih kroz Proračun, ne bih imenovala konkretno, da ne ispadne da nekoga osobno prozivam? Dalo bi se o tome puno reći.

Što se tiče ruralnog razvoja, obrana od tuče. Ona se planira kontinuirano već dugo. Ne kažem da obrana od tuče nije potrebna, međutim, znam isto tako da se svojevremeno o tom problemu raspravljalo i oko financiranja toga. Znam da su neke županije bile u problemu, jer nisu plaćale, a isto tako znam da je zakonska obveza, odnosno Zakon temeljem kojeg je ta obveza bila stvorena, bio predmet analiza i razgovaralo se o tome da bi se on mijenjao. Zanima me, da li je moguće kroz radna tijela ili Zajednicu županija, tu famu i nepotreban trošak, ipak, ukinuti, ili neka ga plaćaju svi oni koji bi ga trebali plaćati?

Što se tiče Turističke zajednice primijećeno je da u njihovom financijskom planu koji je, budimo do kraja jasni, rađen samo za 2018. godinu i ne znam temeljem čega su projekcije planirane, uočila sam da postoji višak prihoda. Ne znam temeljem kojih izvora financiranja je taj višak ostvaren? Bilo bi dobro o tome reći koju riječ.

Što se tiče zdravstva i socijale, svaka čast, čuli smo da postoje veliki projekti i da se radi o vrlo vrijednim stvarima za naš kraj. To je hvale vrijedno, s obzirom da su se neke stvari jako dugo čekale.

Oko obrazovanja, tu je pitanje prijevoza učenika. Biti ću slobodna pa ću pitati, proanalizirala sam proračune okolnih županija. Bjelovarska županija, Varaždinska i Virovitičko-podravska nemaju sufinanciranje prijevoza učenika iz općih prihoda i primitaka. Imaju samo onu potporu koju daje država. Zanima me, što se tiče učenika koji dolaze u naše škole, a dolaze iz područja drugih županija, vjerujem da takvih ima, da li se i njima sufinancira prijevoz iz općih prihoda i primitaka naše Županije? Da li učenici koji s našeg područja odlaze u škole na druga područja županije, isto tu potporu dobiju negdje drugdje? Bilo bi u redu da iz općih prihoda, to su najvećim dijelom porezni prihodi, da se pomogne našim učenicima. To je moje razmišljanje, nadam se da neće biti shvaćeno krivo.

Što se tiče ostalih stvari u okviru obrazovanja, spomenut ću Hrvatsku akademiju znanosti i umjetnosti. Činjenica je da je to jedna impozantna stvar i lijepo je da to imamo, međutim, nisam čula niti jedan konkretna projekt koji bi bio javno objavljen, a činjenica je da se svake godine za njih odobri 100.000,00 kuna, tim više što Varaždinska županija za istu namjenu daje tek 30.000,00 kuna. Znam da je to pitanje nekih ugovora, međutim, smatram da bi se i to moglo revidirati.

Što se tiče sufinanciranja djelatnosti Hrvatskog instituta za povijest, Podružnice za povijest sjeverozapadne Hrvatske, to je jedan od primjera kad sam rekla da se više godina provlači kroz Proračun, a da zapravo ti projekti nisu oživotvoreni. Ne kažem da to nije potrebno, ali ako je potrebno, idemo ih uobličiti da oni imaju nekakvu svrhu.

Moj, nekakav, zaključak je , da rezimiram, da bi Proračun trebalo malo pročistiti od svega onoga što se već dugo godina provlači i na taj način koncentrirati, osloboditi sredstva za nešto suvremenije teme. Skrenula bih pažnju da u okviru gospodarstva uopće nemamo niti jedan projekt koji se tiče elektroničke trgovine, da se sufinancira, podupire na bilo koji način sufinancira razvoj toga. Isto kao što niti promjene vezane za razvoj digitalnog društva ne vidim da su uključene u proračun, što me na neki način i smeta, jer ispada da neke stvari koje su nastale i ušle u Proračun 2000. godine se i dan danas održavaju, a nekih novih koje bi bile u skladu s današnjim vremenom nisu prepoznate.

Pitala bih, što se tiče manjka Proračuna, ako je moguće dobiti odgovor. Manjak Proračuna Koprivničko-križevačke županije iznosi 7.686.525,00 kuna i piše u obrazloženju da će se od toga sanirati 3,0 milijuna kuna. Pitam se iz kojih izvora? Kad sam kontrolirala izvore ispalo je da su opći prihodi i primici u koje spada i renta i porez na dohodak i slično, raspoređeni, a znamo da manjak kao takav se ne nalazi na rashodovnoj strani jer su to obveze koje su stvorene u ovoj godini.

MARIJA VUKOBRATOVIĆ: Kolegica mi je dala dobar uvod u jednu temu o kojoj sam htjela govoriti. Tiče se Županijskog zavoda Akademije znanosti i umjetnosti koji je jedna od rijetkih državnih institucija koja ima jedan svoj odjel u našoj Županiji, odnosno u Križevcima. Ona se do sada sufinancirala, koliko znam, sa 150.000,00 kuna, od ove godine u rebalansu smanjen na 120.000,00 kuna, a u planu za iduće razdoblje na 100.000,00 kuna. Slučajno znam nešto o radu te institucije i mogu reći da je jedna od vrjednijih institucija koja djeluje u Križevcima. Oni su u razdoblju od tri godine izdali 15 raznoraznih knjiga i monografija. S obzirom da je to županijska institucija, ja sam svojedobno pitala da li oni ikada podnose izvješće ovoj Županijskoj skupštini? Rekli su mi da su nekoliko puta pismeno i usmeno zatražili da bi voljeli izvješće o svom radu podnijeti ovoj Županijskoj skupštini, međutim, nikada ih nitko nije zvao. To mi je rekao gospodin Peklić, voditelj Zavoda. Molila bih da im se omogući da oni izvijeste o svom radu, kao što druge županijske institucije daju svoja izvješća.

MARKO FUCAK: Jedan od naših amandmana je prijedlog za podizanje naknade za pomoćnike u nastavi. Znamo da je Županija osnivač 16 osnovnih i 6 srednjih škola. U svrhu integriranja 62 učenika s teškoćama u razvoja, a kojima pomoć pruža 56 pomoćnika, Klub članova SDP-a i HL-a, smatra da Županija mora izdvojiti malo veća sredstva za te pomoćnike.

U prijedlogu ovog Proračuna za 2018. godinu raspoloživo je 1.582.385,00 kuna, što je malo, s obzirom da neki gradovi u Županiji izdvajaju veća sredstva, smatram da bi i Županija mogla izdvojiti veća sredstva. Smatramo da bi se to moglo povećati za oko 400.000,00 kuna. Prema službenim podacima čak 10% djece u našoj Županiji se rađa s nekim oštećenjima, ili pak neke stječu u ranoj dječjoj dobi. Taj prilično visok podatak je dosta zabrinjavajući. Mi kao predstavnici zajednice moramo se aktivno uključiti u rješavanje tog problema. Tu se normalno podrazumijeva prije svega dodatne edukacije odgajatelja, učenika i profesora, te ostalih pojedinaca koji direktno ili indirektno utječu na razvoj, obrazovanje i socijalizaciju ove djece. Kao što ste svi spominjali, saborski zastupnici, župane vi, sukladno novom Zakonu o financiranju jedinica lokalne i područne samouprave kojim će naša Županija dobiti ta fiskalna izravnanja, tj. povećanje poreza na dohodak, a s obzirom da u ovom Proračunu za 2018. godinu baš i nisu vidljivi neki značajni projekti za razvoj Županije, smatramo da bi mogli povećati sredstva za 400.000,00 kuna za pomagače u nastavi. Mislim da nam ta djeca moraju biti na prvom mjestu. To su naša djeca i molim da usvojite taj amandman.

IVICA LUKAČ: Naš prijedlog vezan je za OŠ Koprivnički Ivanec koja je u dosta derutnom stanju. Ona bi također trebala ući u obnovu. Mislim da 400.000,00 kuna ne bio veliki problem da se obnovi ta škola. Koliko imam saznanja, tamo na nekim dijelovima prokišnjava krovište, stolarija je stara.

SINIŠA KAVGIĆ: U ime Kluba SDP-a i Hrvatskih laburista imam dva amandmana na Proračun za 2018. godinu. Ta dva amandmana su na tragu onih odluka koje sam predložio kao član Županijske skupštine ispred Kluba SDP-a i Hrvatskih laburista koji se odnose na sufinanciranje udžbenika učenika osnovnih škola kojima je Županija osnivač.

Drugi amandman se odnosi na stipendije učenika srednjih škola, darovitih učenika, učenika deficitarnih zanimanja i učenika s poteškoćama.

Za prvi amandman predviđena su sredstva od 1,6 milijuna kuna.

Ona se skidaju sa pozicija:

- Ostali nespomenuti rashodi poslovanja podstavka 329 za iznos od 100.000,00 kuna,

- 0054 Poljoprivreda i turizam u iznosu od 700.000,00 kuna,

- 00505 Županijska turistička zajednica iznos od 300.000,00 kuna,

- 00805 Programska djelatnost u kulturi 200.000,00 kn i podstavka 381 za 300.00,00 kuna.

Mogu obrazložiti zašto to smatram potrebnim. Mislim da su planirana sredstva u Proračunu nerealna, previsoka. Poljoprivreda i turizam, potpora male vrijednosti za okrupnjavanje, subvencioniranje, komasacije. Postavka 352 – subvencije trgovačkim društvima, obrtnicima izvan javnog sektora u iznosu od 700.000,00, se ukidaju u cijelosti iz razloga što se pokazalo da rečena sredstva u većini slučajeva koriste korisnici koji imaju privilegiranu informaciju kada će izaći javni natječaj te mogu pripravni konkurirati na natječaj sa spremnom dokumentacijom, a sam natječaj poljoprivrednici zovu „vikend-natječaj“ zbog njegove vremenske kratkoće. Poljoprivrednik koji ne dobije takva sredstva vrlo su ogorčeni, smatraju daj je to više po političkim zaslugama. S time se degradira sam smisao ove potpore.

Županijska turistička zajednica, zato što nije vidljiv bitan napredak Turističke zajednice, koja ima jedan internacionalni prepoznatljiv projekt kojeg gura već godinama i dva projekta od užeg lokalnog značaja, te smatramo da su umanjena sredstva opravdana.

Programska djelatnost u kulturi. Smatramo da ta sredstva koja su trošena iz ove stavke nisu opravdala niti u kulturi, niti u javnosti svoju namjenu, te smatramo da sada umanjena sredstva su dostatna za kvalitetne programe na javnom natječaju. Usporedbe radi, Međimurska županija ulaže značajno manja sredstva u programe kulture, oni su za djelatnost u kulturi planirali 200.000,00 kuna, ali javnim natječajem. Znači, oni programi koji su kvalitetni, tako bi trebalo biti i u ovoj Županiji.

Zašto zaostajemo za Međimurskom županijom? Zato što Međimurska županija ulaže milijun kuna u subvencioniranje učenika osnovnih škola, za razliku od Koprivničko-križevačke županije koja ne ulaže ništa. Međimurska županija za stipendiranje studenata ulaže 1,2 milijun kuna. Koprivničko-križevačka županija u 20 studenata. Taj napredak Međimurska županija će benefitirati tijekom godine.

Drugi amandman koji se odnosi na stipendiranje učenika koje sam nabrojio, smanjuje se na poziciji na 001 Županijska skupština, Djelatnost županijske skupštine i izvršnih tijela Ostali nespomenuti rashodi u iznosu od 300.000,00 kuna. Smatramo da u 2018. godini možemo izdvojiti ta sredstva. To je samo za stipendije do sljedećeg Proračuna.

Kad pogledamo Proračun i rezimiramo, imamo dva kapitalna projekta koji se odnose na osnovne škole, to je fasada i plastična stolarija. To su nama kapitalni projekti. Što se tiče zdravstva, kad sam to pogledao, Županija vrlo malo sa svojim sredstvima sudjeluje. To su uglavnom sve sredstva iz državnog proračuna. Kad gospodin Lacković kaže da eto, dobili smo Tim 2, računao sam da će zbog njegove ruke koja je spasila ministra financija, koja je spasila potpredsjednicu Vlade, koja je spasila Lex Agrokor, puno više projekata doći u našu Županiju. To sam očekivao. Kad pogledate sve ove projekte koji jesu, oni su svi projekti sufinancirani. Druge županije imaju stvarno kapitalne projekte. Ovo su više programi nego projekti. Nama stvarno treba kapitalnih projekata. To se već niže godinama. Ne možemo samo očekivati da Grad Koprivnica razvija sebe, a ovo sve drugo propada. Ljudi odlaze. Neće ovdje više živjeti. Ne sviđa im se ovdje. Nemaju uvjete života. Ali, ovdje kad se gleda, najprije svoj osobne interese, pa privatne interese, pa javne interese, pa državne interese, ne znam što ih ovdje, još, zadržava. Ovi svi napisi po novinama, pa naša Županija, u cijeloj ovoj regiji se pročulo za Piškornicu. Kakva je to poruka ljudima koji ovdje žive? Gdje je taj sustav vrijednosti? Gdje je moral? Mi ovdje ne smijemo raspravljati o političkoj odgovornosti župana zato što nemamo većinu u Županijskoj skupštini, bez obzira što je ona, očigledno, vidljiva. Zar možemo tako dalje? Ne možemo. Mi ovdje raspravljamo što je napravila Milanovićeva Vlada, što je napravila Plenkovićeva Vlada, po bolničkim odjelima se posuđuju tlakomjeri. To je istina ravnatelju. To sam danas čuo, da ljudi na odjelu nemaju jedan tlakomjer, a mi govorimo o milijunskim projektima u Bolnici.

MARIJA VUKOBRATOVIĆ: Prije nego krenem sa obrazloženjem svoja dva amandmana, vrlo odlučno odbijam izjave svih onih koji su danas rekli, a bilo ih je nekoliko, da se mi iz oporbe, ovdje javljamo da bi skupili nekoliko sitnih političkih bodova. Ja svaki put se vrlo ozbiljno i odgovorno pozabavim temama i dnevnim redom svih sjednica Skupštine, vrlo ozbiljno se pripremam, proučavam i nalazim načine da bi dala svoj doprinos u najboljoj namjeri za boljitak svih nas. Tako sam napravila i danas. Molim vas da nas ubuduće ne prozivate ili bar mene da ne prozivate da skupljam jeftine političke bodove, javljajući se na ovoj Skupštini. To je moj posao, to je moj zadatak, to naši birači od nas očekuju.

Izuzetno sam zadovoljna što su tolika sredstva u ovom Proračunu izdvojena za zdravstvo, općenito, ne samo za Bolnicu. Voljela bih da se ima mogućnosti takva sredstva izdvojiti i za poljoprivredu. Nadam se da će jednog dana i ta jadna poljoprivreda doći na red.

Predlažem da se sredstva na projektu potpore male vrijednosti za postizanje standarda ekonomske veličine povećaju za 150.000,00 kuna. To nisu velika sredstva, to su mala sredstva koja se vrlo lako mogu namiriti unutar ostalih potpora.

Također bih molila pročelnika za poljoprivredu, ne znam da li je to prije bio običaj, da nam jedanput napravite pregled, evo, na završetku ove godine, kada su projekti raspisani, odnosno javni pozivi, koliko je bilo interesenata, kolika su sredstva utrošena. Nas bi to jako interesiralo, jer mislim da možda neki projekti nisu u potpunosti iskorišteni, odnosno da poljoprivredni proizvođači možda nemaju toliki interes za neke od projekata. Naša Županija je poljoprivredna Županija, to stalno naglašavamo i s tim se ponosimo, međutim, veliki je problem što veličina OPG-a su mala, sitna, usitnjena gospodarstva. Da li općine imaju novaca? Nemaju. Ni gradovi nemaju novaca, ni Županija nema novaca, to smo se već nekoliko puta mogli uvjeriti, a nema ni država novaca. Novaca ima u Europi. Da bi ti mali OPG-ovi mogli ta sredstva iz Europe povući, oni nemaju osnovni uvjet, a to je da zadovoljavaju onu ekonomsku veličinu gospodarstva od minimum 2.000 eura. Molim vas da podržite ovaj moj amandman i da povećamo sredstva na toj stavci, zato što je to prvi preduvjet da bi se ta poljoprivredna gospodarstva mogla uopće natjecati na sredstva iz europskih fondova. Nažalost, to neće biti dovoljno, trebat će ljudima objasniti, reći, pripremiti, više biti u medijima, više za taj poziv lobirati.

Drugi moj amandman vezan je uz stipendiranje studenata. Prema nekim podacima mi smo Županija koja značajno zaostaje po obrazovnoj strukturi, značajno zaostaje za prosjekom Republike Hrvatske. Naročito se to vidi u strukturi visoko obrazovanih ljudi, gdje zaostajemo za oko 5%. Smatram da je potrebno da se nađu sredstva koja također nisu jako velika, tu se ne radi o milijunskim iznosima, nego se radi o nekih 150.000,00 kuna, da se nađu sredstva u idućoj godini da se umjesto 20 stipendija podijeli bar 40 stipendija, s naglaskom da od tih 40 stipendija bi minimalno 10 stipendija trebalo biti za deficitarna zanimanja. Nama fale elektrotehničari, strojari, fale nam, da ne govorim o humanim zanimanjima, poput liječnika, stomatologa i ostalog, ali nam fale osnovne temeljne profesije, a svi znamo da razvoj i napredak jednog društva ovisi samo o novim modernim tehnologijama i ljudima koji tim tehnologijama znaju upravljati.

MIJO BARDEK: Složio bih se s kolegama iz oporbe, većina ovih amandmana bili bi prihvatljivi, naravno, ako ima novaca i podržavam ih ako je moguće. Prihvatio bih diskusiju gospodina Kavgića, možda fali nekakvih razmišljanja, u smislu da je Proračun konzervativan u nekim kapitalnim stvarima. To je dobro razmišljanje. Što je rekao gospodin Lacković da je možda prekonzervativan, ali u okviru je mogućeg. Do sada, u ovim raspravama, ja sam zaista nezavisan, umirovljenik sam, ne treba mi ni 100,00 kuna. Do sada sam vidio samo više političke utakmice nego ozbiljne rasprave. Prvu ozbiljnu raspravu o proračunu govorila je gospođa Robertina. Bio sam, kad smo prije razgovarali o Proračunu, u nedoumici da li da podržim Proračun ili ne. No, međutim, kad uzmem u obzir Proračun za sljedeću godinu sa ovim velikim projektima koji će biti realizirani, za zdravstvo, koji nemaju vezu ni sa jednom strankom, to je naprosto život, onda ću apsolutno podržati Proračun i vas ostale pozivam da isto tako podržite taj proračun.

Spomenut je višak sredstava zdravstvenih ustanova koje Županija uzima, ne otima Županija zdravstvenim ustanovama ta sredstva, to je zakonski, Županija raspolaže tim sredstvima i ona se moraju potrošiti u zdravstvu.

Reći ću nešto oko Piškornice. Ispalo je tako kako je ispalo, imam o tome svoje mišljenje. Što se htjelo postići, što se postiglo. No, međutim, jedno drugo mi je simptomatična stvar. Nakon Skupštine društva kad ste smijenili direktora Jozinovića, drugi dan župan Zagorske županije daje intervju, neću ga točno interpretirati, on kaže, bit će dobro sada kad se uključi Bjelovarska i Virovitička županija sa dovozom smeća. On je jedna druga opcija nego smo mi. Čiji je to projekt? Ja sam bio protiv toga da se ograniči na 60.000 tona, jako ste se začudili, bio sam protiv toga kad ste rekli da se zabrani gradnja energane i protiv toga sam bio, ali sam podržao to da bude monitoring. Postavio bih pitanje tko će nas sada zaštititi ako će nam netko drugi gurati, pogotovo neka druga opcija, još dodatne dvije županije na Piškornicu.

IVAN SABOLIĆ: Obrazložio bih dva amandmana Kluba SDP-a i Hrvatskih laburista. U jednom amandmanu radi se o sufinanciranju rada LAG-ova odnosno lokalnih akcijskih grupa, taj novac bi se namaknuo kad bi se članovi Skupštine odrekli jednog dijela vijećničke naknade, smatram da je to moguće. Župan je sam rekao da postoji konzervativan proračun, da ne možemo ni prihode ni rashode povećavati ili smanjivati, nego se moramo držati tih okvira. Smatram da ta sredstva u ovom trenutku postoje. Riječ je oko 160.000,00 kuna koja bi se namaknula sljedećim smanjenjima.

Predsjedniku bi se smanjila naknada s 3.200,00 kuna na 2.500,00 kuna. Zamjenicima predsjednika s 1.600,00 na 1.000,00 kuna, a članovima Županijske skupštine s 500,00 na 350,00 kuna, a članovima odbora sa 150,00 na 100,00 kuna. Govorim o neto iznosima, na to idu pripadajući porezi.

Prema tom prijedlogu, na naknadi za predsjednika uštedjeli bi 13.200 kuna.

Na potpredsjednici i potpredsjedniku ušteda bi iznosila 22.630 kuna.

Na članicama i članovima Županijske skupštine 107.500 kuna.

Na članicama i članovima radnih tijela oko 16.500 kuna. Sveukupno bi to iznosilo 159.830,00 kuna.

Ta sredstva namijenili bi za pridobivanje sredstava iz Europske unije, sa čime se vjerujem svi slažemo, te ćemo pomoći lokalnim akcijskim grupama da profunkcioniraju u ovo vrijeme, kad su napravili strategije i kad bi te strategije trebali provoditi, trebaju sredstva kako bi funkcionirali. Vjerujem da to nije velika stavka i da se svatko od nas toga može odreći, bez obzira bio to populizam ili ne. Meni ne trebaju glasovi, ne znam da li ću se kandidirati, ali ne radim to zbog glasova, nego to predlažem da se stvarno povuku europska sredstva i da naši LAG-ovi počnu funkcionirati.

Na području Županije imamo pet LAG-ova, predlažem da se ta sredstva raspodjele jednakomjerno po članici jedinice lokalne samouprave u tom LAG-u, s time da Općina Legrad dobije najniži iznos jer smo jedina članica, dok ima jedan LAG Podravina u kojem je 16 članica jedinica lokalne samouprave.

Isto takvu stvar napravila je Međimurska županija koja je uvrstila dva LAG-a koja ima na svom području, financirali su ih ove godine, a financirat će ih i u 2018. godini.

U drugom amandmanu radi se o sredstvima za izgradnju komunalne vodne infrastrukture. Znamo da kreću dva velika projekta aglomeracije na našem području, Koprivnica i Đurđevac, za Križevce nemam informacije u kojem je to stanju. Možda gospodin Gregurek bolje zna.

Kreće izgradnja dviju velikih aglomeracija i u proračunu je za to predviđeno oko 2,5 milijuna kuna. Kad pogledate program vodnog gospodarstva, kad usporedite, ta stavka od 2,5 milijuna kuna se dijeli na tri dodatne stavke. Jedna od stavki je financiranje aglomeracije preko EU fondova gdje je namijenjeno milijun kuna. Dalje ide na pročišćavanje otpadnih voda koja nije financirana iz EU fondova, tu je drugih milijun kuna. Nakon toga ide dokumentacija, gdje je predviđeno 500.000,00 kuna. Znači, za samo financiranje aglomeracija, fizičkih radova, ostalo bi oko milijun kuna, što smatram da nije dovoljno, jer vrijednost aglomeracija je 565 milijuna kuna, a jedinice lokalne samouprave morat će iz svojih proračuna osigurati oko 50,0 milijuna kuna. Naravno, nije to za jednu godinu, nego kroz četiri, pet godina. Stoga smatram da taj iznos od 2,5 milijuna kuna premali, te smatram da bi trebalo razraditi program i raspodijeliti postojeća sredstva, ali i povećati s tri sljedeće stavke:

 Poticanje ravnomjernog razvoja Županije gdje bi se smanjila sredstva za 1.000.000,00 kuna i prebacila pod tu stavku, da se nagrade općine koje povlače europska sredstva. Stavka poticanje ravnomjernog razvoja Županije je za sufinanciranje kapitalnih projekata koje provode općine i gradovi i onda se taj novac raspoređuje do 200.000,00 kuna, bez PDV-a.

Nadalje da se sa stavke Županijska promidžba i informiranje smanje sredstva za 100.000,oo kuna.

Također se predlaže da se smanje sredstva rashoda za materijal i energiju za 200.000,00 kuna. Sve se to može postići energetskom učinkovitošću, objedinjenom javnom nabavom za sve ustanove i za samu Županiju, edukacijom zaposlenika, vjerujem da se može doći do tog iznosa.

Time bi dobili novu stavku od 3,8 milijuna kuna, koja sredstva bi bila puno veća pomoć jedinicama lokalne samouprave da prevladaju, možda, najveći projekt od samostalnosti Republike Hrvatske, na ovim prostorima, a obuhvati će jako veliki broj jedinica lokalne samouprave. Ako je ovo populizam, ovo je samo jedna molba za jednim projektom. Vjerujem da su sva sredstva realna. Nismo izmišljali dodatne rashode, nego smo samo preusmjerili sredstva iz nekih stavaka u jednu stavku koja će biti sljedeće godine, moglo bi se reći, podstavka u proračunima ovog dijela Podravine.

PREDSJEDNIK: Pozivam gospodina župana da se očituje na rasprave.

DARKO KOREN: Pažljivo sam slušao sve ove rasprave. Pridružujem se onim razmišljanjima koja govore i ukazuju da bismo puno od ovih prijedloga vrlo rado svi prihvatili, kada bi za to postojali uvjeti. Moram reći da mi moramo unutar kuće napraviti jednu koordinaciju oko Poslovnika ovoga tijela, jer smatram, ako Poslovnik predviđa ovakvo predlaganje amandmana da to nije dobro. Ja sam jučer pitao stručne službe da li ima amandmana za današnju sjednicu, rečeno je da nema i da su rokovi istekli. Dozvoljavam da nisam dovoljno dobro čitao Poslovnik i da sam tek, naknadnom pameću doznao, svojom ili tuđom, da se amandmani mogu podnositi na samoj sjednici. Pitam vas kako ja mogu neki amandman, svi skupa ovdje, prihvatiti ili odbiti, ako za njega do sada nismo znali. Mi smo pripremili kompletan Proračun, sa svim projekcijama. Kriv je Poslovnik ili su krive službe koje su jučer rekle da se ne mogu amandmani predlagati za vrijeme sjednice, da je jučer istekao rok. Dozvolite, za pripremu ovog Proračuna i njegovih projekcija i program treba vrijeme. Za sve ove prijedloge koji su možda dobri, isto tako treba vrijeme, bar 24 sata ili 48. Ne može se na sjednicu Skupštine doći sa 10-tak tako ozbiljnih prijedloga koje bismo, možda, u većem dijelu mogli na neki način drugačije ugraditi u Proračun, da bi mi sada o tome hladno rekli da ili ne. Ja kažem ne, neće biti prihvaćen niti jedan amandman, zato što neki u formi, a neki u sadržaju ne odgovaraju politikama većina u ovoj skupštini, meni osobno i mojim zamjenicima. Samo su neki predlagači amandmana, bez obzira što mislim, da apsolutno je bespredmetno o njima govoriti, ispravno predlagali amandmane, iz koje pozicije da se izuzmu novci, te da se u predloženu poziciju sredstva prenesu. To je pitanje forme. Samo dijelom je bila ispravna, kod gospodina Kavgića, kod gospodina Fucaka i gospodina Sabolića.

Govorimo o investicijama koje ne možemo provoditi sami. Kad smo ih ove godine provodili sami nitko nije za ovom govornicom to pohvalio, a završili smo dvije lijepe investicije u sektoru školstva. Naravno, da mi očekujemo podršku Vlade. Naravno da svaka jedinica lokalne samouprave ima i svoju obvezu provođenja raznih projekata, bilo infrastrukturnih, bilo nekih drugih i da za to treba podršku i Županije i Vlade, saborskih zastupnika. Oni koji to žele više i koji na taj način funkcioniraju, vjerojatno će prije doći do cilja. Kad sam rekao da neki amandmani jednostavno u formi nisu prihvatljivi, onda je to pitanje od kuda uzeti novac. Vi ste izračunali da 27.000 umirovljenika po 100,00 kuna iznosi 2,7 milijuna kuna.

Kad govorimo o ŽUC-u, ne tako davno jednoglasno smo izabrali ravnatelja ŽUC-a, što je pozitivno i ravnatelj vam je prezentirao problematiku županijskih uprava koja je počela upravo 2012. kako je to gospodin Felak u svom izlaganju naznačio, za bivšeg ministra Hajdaša Dončića, mojeg bivšeg kolegu, koji je devastirao županijske uprave. Naš ŽUC je 2012. godine imao 38,0 milijuna kuna godišnji proračun, danas nakon pet godina ima 23 milijuna. U tih pet godina koliko je sredstava izgubljeno i zašto su ove ceste ovakve. Na može Županija sanirati sve te ceste. Mi smo nedavno na Zajednici županija imali raspravu koja je proslijeđena u Vladu Republike Hrvatske sa tom problematikom. Reagirano je i 100 milijuna kuna biti će raspodijeljeno ovih dana. Upravo je došao prijedlog ugovora kojeg moramo potpisati sa ministrom Butkovićem za određenu financijsku injekciju koju će naš ŽUC dobiti. To nije ono adekvatno rješenje, jedna smislena politika upravljanja tim segmentom prometne infrastrukture, jer su županijske i lokalne ceste kojima upravljaju svi ŽUC-evi u Hrvatskoj najveća cestovna mreža u Hrvatskoj. Veća i od državnih cesta i od auto cesta i od nekih drugih niže razrednih cesta. Ne može Županija svojim proračunom sve ove potrebe koje su na cestama potrebne.

Naša bivša pročelnica, gospođa Robertina, sa jednog stručnog aspekta može govoriti o Proračunu u određenim segmentima, kompetentnije nego ja, pa se ne želim s njom u tome nadmetati. Njezina temeljna primjedba da je u Proračunu sve ostalo kako je bilo kad je ona bila. Svih ovih godina ukazuje da nismo htjeli ništa dirati, jer je sve bilo dobro, dok je ona bila. Kritiziranje programa koji se ponavljaju proteklih pet godina, ona je tek prije godinu i pol otišla od nas. Znači, kritizirala je sve one programe kojima je ona rukovodila kao pročelnica za financije.

Uspoređivati nas s nekim drugim županijama, vjerujte nije ni uputno niti korektno, jer uvjeravam vas da oporba u tim županijama isto govori za našu Županiju, još i gore i više o svojima. Pogotovo se ne bih htio uspoređivati s Međimurskom županijom, ali ne želim to elaborirati jer nema potrebe. Mogu reći da Međimurska županija Piškornici duguje 970.000,00 kuna, već godinama i nikako da plati to.

Gospođa Vukobratović govorila o HAZU i ona je bila jedna od inicijatora, koliko se sjećam dovođenja HAZU u našu Županiju i to je bio dobar potez. On, osim što u punom smislu daje određene rezultate koje ste vi elaborirali kroz radove koje oni tijekom godine daju, ali to je pitanje jednog društvenog prestiža, ako imate jednu takvu nacionalnu instituciju na području svoje županije, pa valjda to nešto govori. Ne ulazim kako je tko dogovorio s kime financiranje, ali mislim da smo mi tu krajnje korektni. Revidirali smo neke naše odnose u smislu smanjenja naših obveza koje smo imali na samom početku, jer nismo to više mogli pratiti, sukladno svim ovim uštedama, onda smo i to smanjili. Mislim da je to korektno.

Gospodin Fucak pitao je za pomoćnike u nastavi. Nije u amandmanu, iako ih ja uopće ne priznajem kao amandmane, elaborirao od kuda bismo ta sredstva osigurali, ali o projektu o kojem vi govorite, moram reći da je to EU projekt i on se u cijelosti financira, svi su zadovoljni. Nisam čuo još ni jedan negativni komentar oko tog projekta, niti od roditelja te djece, niti od onih koji provode te programe. Taj sistem funkcionira i broj ljudi koji pružaju te usluge i broj korisnika.

Gospodin Lukač, za školu u Ivancu osigurano je 200.000,00 kuna u idućoj godini za krovište. Nešto će se riješiti iduće godine.

Gospodin Kavgić je cijeli niz svojih opservacija iznio, koje su često neugodne za slušati, ali već smo se navikli na to, pa ih više na taj način ne proživljavamo. Sigurno ne možemo osigurati 1,6 milijuna kuna za udžbenike. Stipendije imamo po određenim kriterijima. Nije istina da ulažemo toliko novaca koliko ste rekli. Ulažemo preko 3,0 milijuna godišnje izdvajamo za kreditiranje i stipendiranje.

Odgovor gospođi Vukobratović, upravo ovaj Pravilnik, temeljni, prvi kriterij je deficitarnost, u kojem smo se rukovodili, od Zavoda za zapošljavanje smo tražili popis deficitarnih struka. Slažem se, možda ih treba više. Sve jedinice lokalne samouprave stipendiraju ili kreditiraju svoje studente, tako da nije tolika potreba za stipendijama kao nekad. Slažem se da to treba povećati. Ušli smo ove godine sa novim modelom, maknuli smo kredite, uveli smo stipendije.

Što se tiče programa u kulturi. Provodimo javne natječaje i temeljem javnog natječaja na koji se javljaju potencijalni korisnici, udruge i svi ostali. Postoji Povjerenstvo koje verificira pristigle programe i na taj način se sredstva dodjeljuju.

Gospodinu Bardeku oko Piškornice, nemam što više reći. Nastojat ću i dalje biti na braniku zaštite svih interesa ovog prostora. Bio sam to i sada, bez obzira kako vi na to gledate, obzirom na neke okolnosti koje su, nažalost, obilježile i ovaj prostor, kako je gospodin Kavgić rekao, sve nas, a mene posebno. Ponovno se vraćati na to, zaista nemam namjeru. Bit ću i dalje u zaštiti ovog prostora, u svakom smislu i ekološkom, i ekonomskom i svakom drugom.

Gospodinu Saboliću, financiranje LAG-ova. Mislim da ideja nije loša, ali ne sada i ne iz ovih izvora koje ste vi naveli. To je nemoguće na taj način provesti. Isto tako vodoopskrba. Svjesni smo da to nisu dostatna sredstva. Malo ćemo pričekati, ne možemo sada prihvatiti ni jedan amandman, onda niti taj. Smatram da tu poziciju treba povećati. Vidjet ćemo efekte novog Zakona o financiranju lokalne samouprave. Naša su predviđanja, ako to tako bude, da ćemo već u I. kvartalu imati rebalans kojim bismo tu poziciju mogli povećati. Da li na ovaj iznos koji ste vi izračunali, ili na neki manji, pa u dva koraka, vidjet ćemo.

Odgovorio sam na sve ono što sam si zabilježio, da bi bilo u mom nekakvom opsegu ovlasti i saznanja. Imamo pročelnike za financije, gospodarstvo i direktora Turističke zajednice koji će se očitovati o primjedbama i pitanjima koja ste vi dali.

MARKO JEMBREK: Što se tiče uravnoteženja i stavke d) u članku 1. i članku 3. manjak koji je iskazan na prvoj strani pod stavkom c) je stavka uravnoteženje Proračuna i ona se kroz programe kroz rashodovnu stranu ne raspodjeljuje. Rashodi se raspodjeljuju samo oni koji su kroz programe raspodjeljuju. Ovo je stavka uravnoteženje.

Što se tiče pitanja oko plaća. Mi smo ove godine donijeli novu sistematizaciju radnih mjesta i izračun plaća je temeljen na toj novoj sistematizaciji izračuna godišnje, koliko je potrebno za plaće. Tako da usporedba s ovom godinom nije moguća. Efekti će se vidjeti sljedeće godine.

Što se tiče manjka, u samom prijedlogu sukcesivnog saniranja manjka Koprivničko-križevačke županije, stavljeno je u točki 3. a temeljena su na povećanju prihoda od poreza na dohodak kroz efekte novog Zakona o financiranju lokalne i regionalne samouprave.

DARKO KOREN: Učenici koji iz drugih županija dolaze kod nas mi plaćamo prijevoz, jer ste tako još vi odlučili, a obrnuto kako tko.

MARIJAN ŠTIMAC: Što se tiče izlaganja članice Skupštine Robertine Zdjelar, a glede programa sustavnog gospodarenja energijom, a u smislu potpitanja vezano na kapitalne projekte energetske obnove škola koji se sastoji u naravi iz projekata arhitektonsko strojarskog i elektro. Strojarski se podrazumijeva distribucija topline u cjelini. Može se reći da smo mi u ranijem razdoblju na osnovu energetskih pregleda koje smo učinili za sve javne objekte u školstvu na području Županije, sagledali i izradili projektnu tehničku dokumentaciju koju smo kandidirali na projekt iz programa konkurentnost i kohezija za korištenje izvora koji su europskog karaktera. Na tom natječaju smo uspjeli i dobili smo za vrijednost troškova tih investicija u školama ukupno 9,1 milijun. Ugovor smo primili 22. studenoga za OŠ u Virju i 1. prosinca za OŠ Drnje. Svi radovi moraju biti gotovi, sukladno tim ugovorima, do 28. veljače 2019. godine.

Što se tiče projektiranja i mogućnosti izrade nove projektno tehničke dokumentacije i pitanja na osnovu čega je tome tako. Sve je na osnovu toga što smo napravili energetske preglede i razvrstali smo naše objekte prema energetskim razredima. Oni razredi koji mogu dostignuti uvjete da se financiraju iz europskih sredstava su one nekretnine koje svojom obnovom mogu smanjiti troškove energenata za više od 50%. Stoga smo planirali koristiti sredstva koja su nam ponuđena za županije od Ministarstva regionalnog razvoja iz europskih fondova, za projektiranje tri škole. To bi bila škola u Žabnu, u Đelekovcu i škola u Ferdinandovcu. Ukoliko uspijemo i napravimo te projekte tada ćemo ponovno koristiti sredstva za gradnju što nam je u mogućnosti i tako će se stvarati projekcije za gradnju na tim nekretninama.

Što se tiče pitanja vezano na obranu od tuče. 14 kontinentalnih županija, uključivo Grad Zagreb, obveznici su sufinanciranja sustava obrane od tuče koji provodi operativno Hidrometeorološki zavod, a sastoji se od obrane od tuče na način korištenja raketnih lansera i prizemnih generatora. Mi jesmo ranijih godina, do unazad tri godine sufinancirali taj sustav sa 400.000,00 kuna. Sustav nije imao dovoljno novaca iz razloga što ostale županije od 14, njih 11 nisu uopće plaćale ta sredstva, te je sve skupa završilo kod Ureda državne revizije, a kasnije i tužbama, gdje je država od županija željela naplatiti pripadajući im iznos, koji je temeljen na članku 12. ili 13. Zakona o tuči, u kojem izričito kaže da su županije dužne sufinancirati sustav obrane od tuče, „do 1% od svojih izvornih prihoda“.

Zaključujemo da su presude Državnog odvjetništva u korist države izgubile, odnosno županije su takve presude dobile i nisu obveznici plaćanja tih 1% kao što se tumačilo kroz neke saborske odbore. Nakon toga mi smo odlučili temeljem Zaključka župana sufinancirati taj program na način za koji mi mislimo da je primjeren, a mislimo da je primjereno 100.000,00 kuna, što ne znači da i druge županije plaćaju i toliko.

Što se tiče struke, struka je na stanovištu da je obrana od tuče zastarjela, da nema smisla, nema čak više ni ekonomskog smisla, jer rakete se već godinama kupuju u Crnoj Gori, jer je alatnica u Savonskom Brodu odavno zatvorena 2006. godine, pa nema ni ekonomske koristi. Ni jedna država Europske unije na ovaj način ne brani se od tuče, već se koriste preventivne mjere, kao što su u voćarstvu zaštitne mreže i tome slično.

Što se tiče gospodina Kavgića, referirao bi se na dio njegovog izlaganja koji se zove „vikend natječaj“. Mogu reći da mi kao Upravno tijelo na isti dan objavljujemo sve svoje natječaje i to iz svih šest programa, ukoliko oni sadrže subvencije ili potpore male vrijednosti. Tako ćemo, vjerojatno i 2018. negdje počekom veljače objaviti sve natječaje, pa između ostaloga i taj tzv. „vikend natječaj“, traje još kraće od toga, dva dana. Radi se o tome, mi smo raspisali natječaj, ograničena sredstva bila su 300.000,00 kuna i za dva dana primili smo zahtjeve za 850.000,00 kuna. Naravno, da smo morali, osim toga financijski i fiskalno smo odgovorni da ne možemo raspolagati s više sredstava nego što je u proračunu odobreno, zatvoriti natječaj. III. rebalansom povećali smo sredstva onoliko koliko se moglo na 540.000,00 kuna, a što se tiče načina isplate i rješavanja, to je riješeno na način da su se isplaćivala ona sredstva za okrupnjavanje zemljišta od najnižeg iznosa prema najvišem, dok nismo došli do 540.000,00 kuna. Ostatak zahtjeva je na 300.000,00 kuna. U programu piše da je prihvatljiv rashod za 2018. godinu, to su oni iznosi od 30.000,00 kuna po korisniku i više do 50.000,00 kuna što je maksimalno i biti će isplaćeni na teret Proračuna 2018. godine, gdje smo za te namjene planirali 700.000,00 kuna. Očekuje se da je ogromna potreba za ovakvom vrstom sredstava. To što ni jedna jedinica lokalne samouprave nije prepoznala tu potrebu i u svoje vlastite proračune ugradila istu mjeru kako bi bio manji pritisak na proračun Županije, to je na razmišljanje svakom čelniku jedinice lokalne samouprave.

Ekonomska veličina. Gospođa Vukobratović pohvalila je predmetni program, to mi je drago. To je program koji sam ja pisao, koji je uveden u ovoj Županiji i ne postoji nigdje drugdje, osim što će sada postojati u Vukovarsko-srijemskoj županiji, gdje su željeli da imaju nešto slično. Prepoznata je ta mjera, ona se financira u tom intenzitetu u kojem je, da bi mogla biti viša, ako će rebalansom biti moguće i ako će biti potreba.

Što se tiče iskorištenosti sredstava za potpore male vrijednosti prema europskoj direktivi 1408 za poljoprivredu 15.000,00 eura po korisniku u protekle tri godine, obavještavam vas da će sva sredstva biti maksimalno iskorištena. Nemate problem s tim da razmišljate da li neki program postoji, a da za njega nema interesa. One programe koje mi imamo i koje smo mogli napisati, morali smo verificirati sa Ministarstvom poljoprivrede i za to dobiti dokument koje oni zovu pozitivno mišljenje. Takve su dokumente trebale dobiti sve jedinice lokalne samouprave za one vrste potpora i subvencija koje ne daju, a nisam baš siguran da ih imaju, stoga mi ne možemo imati nikakvu mjeru koja bi se preklapala ili minimalno sadržanu u programu ruralnog razvoja jer se prioritetno traži od korisnika da se koriste sredstva Europske unije, a tek kasnije regionalnim izvorima, odnosno izvorima jedinica lokalne samouprave.

Što se tiče rasprave gospodina Sabolića o LAG-ovima. Imamo pet LAG-ova, jasno da je nominator onaj koji ima najveći broj jedinica lokalne samouprave. Primili su na svoje aplikacije rješenja, o tome su imali i prezentaciju kako misle kroz mjere programa ruralnog razvoja, a oni to mogu raditi, za svoje članove i korisnike, raspisati natječaj i kroz mjeru IV. preko LAG-a, i kroz mjeru VII. za jedinice lokalne samouprave preko LAG-a. Okvirno, svaki LAG je dobio oko milijun eura, koji će oni samostalno provoditi i raspisivati i odobravati. Ovaj iznos od 160.000,00 kuna za LAG-ove koji već imaju programe i dobivena sredstva iz Programa ruralnog razvoja, ne znam što znači.

Što se tiče vode i vodoopskrbe i aglomeracija, načelno rečeno svaki pročelnik na mojem mjestu odmah treba reći da je tome tako i treba se založiti za veće izvore, za jedinice lokalne samouprave koje kapitalno investiraju u bazične strateške projekte, sukladno Županijskoj razvojnoj strategiji. Radi se o europskim sredstvima, ta sredstva, prvo trebaju stići pozivi za aplikaciju. Oni će stići vodnim isporučiteljima. Kad oni prime poziv za aplikaciju, imaju određeni rok da ih podnesu. Kad ih podnesu, onda će morati pričekati odluku i ugovor. Kad dobiju ugovor, onda će biti u mogućnosti napraviti plan javne nabave. Aglomeracija za četiri općine na području đurđevačke Podravine ima devet građevinskih dozvola, četiri lokacijske dozvole koje će se provoditi za objekte putem žute fidicove knjige, ima pet studija zaštite okoliša. Projekt je pripremljen za europsko financiranje, a iz sredstava nacionalne komponente prihvatljivih troškova koje neće financirati kohezijski fond, to je oko 30-tak posto, komponenta za jedinice lokalne samouprave je u visini od toga, 7,6%. Ti projekti koji jesu manje, više pripremljeni moći će se graditi krajem 2018. ili početkom 2019. godine. Danas treba rezervirati sredstva za fizičku gradnju po tome, a mora se proći ovaj put koji se mora, danas nije potreba, ali će biti potrebna u naredne tri do četiri godine, jer ti programi će se graditi najmanje još naredne četiri godine.

Što se tiče aglomeracije Koprivnica, koja obuhvaća devet jedinica lokalne samouprave i Grad Koprivnicu, tu je daleko manje dokumentacije spremno i ne znam, kad dobiju poziv, da li će to biti sve pripremljeno i u kojem obuhvatu će biti prijavljeno.

ZDRAVKO MIHEVC: Gospođa Zdjelar je pitala, kao vrsna poznavateljica računovodstva što je sa viškom prihoda u Turističkoj zajednici. Radi se o akumuliranom višku prihoda. To je knjigovodstvena kategorija, Turistička zajednica vodi knjigovodstvo kao neprofitna organizacija, a ne kao proračunsko knjigovodstvo, kao što vodi Županija i ne može se u potpunosti izjednačiti pojam viška prihoda u Županiji i Turističkoj zajednici. Mi smo donijeli zaključak da se akumulirani višak prihoda rasporedi u sljedećem razdoblju. Ako je potrebno imamo o tome i dokumentaciju i možemo o tome razgovarati, do lipe.

Gospodin Kavgić imao je prijedlog o smanjenju sredstava za Turističku zajednicu. Neću se suprotstavljati vašem mišljenju, nego ću reći svoj stav oko toga. Volio bih da Turistička zajednica ima više sredstava nego što ima sada i da možemo ostvariti bolje rezultate nego što smo ostvarivali do sada. Samokritičan sam i ne mislim da smo radili sve uvijek najbolje, mislim da se uvijek može bolje. S obzirom na ukupan iznos sredstava i situacije u turizmu, mislim da izvlačimo što je god moguće više. Iznos od 300.000,00 kuna smanjenja, jako bi falilo Turističkoj zajednici županije. Pitanje je što bi onda mogli napraviti. Mislim da bi bilo jako dobro da i dalje možemo održavati ove programe koje održavamo, ali i da stvaramo nove.

Što se tiče rezultata, bilo je rečeno da Turistička zajednica ne napreduje jer ima jedan internacionalni i dva lokalna projekta. Ne znam kako ocjenjujete uspješnost rada Turističke zajednice na temelju te tvrdnje. Mislim da nije mjesto i vrijeme da govorimo o svemu što Turistička zajednica radi, što joj je zakonska obveza, kako se koji parametri odražavaju na rezultate. Htio bih napomenuti da Turistička zajednica ima osnovni zadatak promidžbe područja za koje smo osnovani. Mi smo jedina Turistička zajednica u Hrvatskoj, ako se nešto nije promijenilo, koja ima vlastite programe, sada ispada kao da su nešto loši. Imamo nekoliko programa koje smo sami napravili. Trudimo se da budu što bolji, pokušavamo ih nekako isfinancirati, pokušavamo nešto s njima napraviti. Druge turističke zajednice to nemaju. Obično se mjeri turistički rezultat na nekom području brojem noćenja i brojem dolazaka. Osobno mislim da to nije dobar pokazatelj ili nije jedini pokazatelj. Mi na sreću, na tom planu napredujemo, godišnje, otprilike kao što i Hrvatska ostvaruje postotke rasta dolazaka i noćenja. Nismo zadovoljni s tim brojkama, start nam je bio nizak, ali možemo i to uzeti kao jedno mjerilo. Nadam se da će u budućnosti biti nešto otvoreno od turističke ponude što će privlačiti turiste na duži boravak u našoj Županiji, tipa toplica i sličnih sadržaja, ali naravno da Županijska turistička zajednica nije ta koja to može investirati i napraviti takav poduzetnički poduhvat. Vrlo malo novaca imamo za programe, 300.000,00 kuna manje je vrlo malo novaca, mi potrošimo za unapređenje programa na Šoderici godišnje, a do čega nam je jako stalo, neke tvrtke ili turističke zajednice potroše i do 100.000,00 kuna za jedan vatromet. Rado bih da imamo više novaca da možemo poboljšati naše manifestacije, da možemo poboljšati naše programe.

Tu je gospodin Sabolić, ne tražim njegovu podršku, nego neka potvrdi, trudimo se zadnjih četiri godine napraviti nešto na Šoderici. Svjedoci ste kako je Šoderica izgledala prije četiri godine i kako izgleda sada.

PREDSJEDNIK: Predlažem da prijeđemo na glasovanje, prvo o predloženim amandmanima, o svakom pojedinačno.

Dajem na glasovanje 1. amandman.

Nakon glasovanje Županijska skupština sa 11 glasova „za“ ne prihvaća 1. predloženi amandman.

PREDSJEDNIK: Dajem na glasovanje amandman broj 2.

Nakon glasovanje Županijska skupština sa 11 glasova „za“ ne prihvaća 2. predloženi amandman.

PREDSJEDNIK: Dajem na glasovanje amandman broj 3.

Nakon glasovanje Županijska skupština sa 12 glasova „za“ ne prihvaća predloženi amandman.

PREDSJEDNIK: Dajem na glasovanje amandman broj 4.

Nakon glasovanje Županijska skupština sa 12 glasova „za“ ne prihvaća predloženi amandman.

PREDSJEDNIK: Dajem na glasovanje amandman broj 5.

Nakon glasovanje Županijska skupština sa 12 glasova „za“ ne prihvaća predloženi amandman.

PREDSJEDNIK: Dajem na glasovanje amandman broj 6.

Nakon glasovanje Županijska skupština sa 12 glasova „za“ ne prihvaća predloženi amandman.

PREDSJEDNIK: Dajem na glasovanje amandman broj 7.

Nakon glasovanje Županijska skupština sa 12 glasova „za“ ne prihvaća predloženi amandman.

PREDSJEDNIK: Dajem na glasovanje amandman broj 8.

Nakon glasovanje Županijska skupština sa 12 glasova „za“ ne prihvaća predloženi amandman.

PREDSJEDNIK: Dajem na glasovanje amandman broj 9.

Nakon glasovanje Županijska skupština sa 12 glasova „za“ ne prihvaća predloženi amandman.

PREDSJEDNIK: Dajem na glasovanje amandman broj 10.

Nakon glasovanje Županijska skupština sa 12 glasova „za“ ne prihvaća predloženi amandman.

 PREDSJEDNIK: Dajem na glasovanje predloženi Proračun za 2018. godinu sa pripadajućim dokumentima na glasovanje.

Županijska skupština sa 28 glasova „za“, 11 „protiv“ i 2 „suzdržana“ donosi

**Proračun Koprivničko-križevačke županije za 2018. godinu**

**i projekcija za 2019. i 2020. godinu**

 Proračun s pripadajućim materijalima prilaže se zapisniku i čini njegov sastavni dio.

Točka 4.

PREDSJEDNIK: Prijedlog Odluke smo primili. Raspravu su proveli Odbor za statut i poslovnik i Odbor za financije i proračun i podržavaju prijedlog.

Obrazloženje daje župan Darko Koren, ako ima potrebe.

Da li se predstavnici Odbora žele javiti.

Da li se predstavnici klubova žele javiti? Otvaram raspravu za članice i članove.

Ako se nitko ne javlja dajem prijedlog Odluke na glasovanje.

Nakon glasovanja Županijska skupština sa 29 glasova „za“ i 12 „protiv“ donosi

 **Odluku o izvršavanju Proračuna**

**Koprivničko-križevačke županije za 2018. godinu**

 Odluka se prilaže zapisniku i čini njegov sastavni dio.

Točka 5.

PREDSJEDNIK: Prijedlog Odluke podijeljen nam je prije sjednice. Obrazloženje smo dobili od predlagatelja.

 Da li se predstavnici klubova žele javiti?

 ŽELJKO VUGRINEC: Naravno da ćemo podržati prijedlog gospodina Lackovića i to ne zato, nećemo gledati tko je dao prijedlog, smatramo da je prijedlog sasvim u redu. Žao nam je što župan nije prihvatio cijeli prijedlog. Izuzetno me interesira kako će glasati dio vaše koalicije, gospodin Željko Pintar i HSU, budući smanjenje cijena neće biti za umirovljenike. Isto tako smanjenje cijena po vašem prijedlogu neće vrijediti niti za udruge žena. Smatramo da ste unijeli jedan razdor i nesuglasicu između udruga, sportskih i ostalih udruga, zato jer ste sportske udruge digli ljestvicu iznad. Mi ćemo to podržati, jer podržavamo bilo kakvu dobru inicijativu, a nadamo se da ćete u narednom razdoblju ispraviti ovaj nedostatak, jer sam siguran da gospodin Pintar u suprotnom danas neće prihvatiti ovu Odluku.

 PREDSJEDNIK: Otvaram raspravu za članice i članove.

Ako se nitko ne javlja dajem prijedlog Odluke na glasovanje.

Županijska skupština jednoglasno, sa 41 glasom „za“ donosi

**Odluku o izmjeni i dopuni Odluke o minimalnim cijenama**

**i evidenciji korištenja nekretnina i pokretnina školskih ustanova**

**kojima je osnivač Koprivničko-križevačka županija**

Odluka se prilaže zapisniku i čini njegov sastavni dio.

Točka 6.

PREDSJEDNIK: Prijedlog Plana rada smo primili. Raspravu su proveli svi odbori sazvani za ovu sjednicu i podržavaju prijedlog.

Obrazloženje, po potrebi, daje pročelnica Marina Horvat Pavlic.

 Da li se predstavnici Odbora žele javiti?

Da li se predstavnici klubova žele javiti? Otvaram raspravu.

Ako se nitko ne javlja dajem prijedlog na glasovanje.

Županijska skupština jednoglasno sa 41 glasom „za“ donosi

**Plan rada Županijske skupštine**

**Koprivničko-križevačke županije za 2018. godinu**

 Plan rada prilaže se zapisniku i čini njegov sastavni dio.

Točka 7.

PREDSJEDNIK: Prijedlog Odluke smo primili. Raspravu je proveo Odbor za

statut i poslovnik i podržava prijedlog.

 Zaprimili smo i amandman župana o kojem se posebno ne glasuje već je on sastavni dio prijedloga Odluke.

Obrazloženje, po potrebi, daje pročelnica Marina Horvat Pavlic.

Da li se predstavnici Odbora žele javiti?

Da li se predstavnici klubova žele javiti? Otvaram raspravu.

Ako se nitko ne javlja dajem prijedlog na glasovanje.

Županijska skupština jednoglasno sa 41 glasom „za“ donosi

**Odluku o izmjeni i dopuni Odluke o upravnim tijelima**

**Koprivničko-križevačke županije**

Odluka se prilaže zapisniku i čini njegov sastavni dio.

Točka 8.

PREDSJEDNIK: Prijedlog Odluke smo primili. Raspravu su proveli Odbor za financije i proračun, Odbor za gospodarski razvoj i Odbor za komunalne djelatnosti i podržavaju prijedlog.

Obrazloženje daje pročelnik Marijan Štimac.

MARIJAN ŠTIMAC: Županijska skupština na 3. sjednici donijela je Odluku da će Koprivničko-križevačka županija prodati svoj udjel od 3% u društvu Ceste d.d. Bjelovar po početnoj cijeni od 900,00 kuna. Stupanjem te Odluke na snagu mi smo proveli postupak prodaje dionica. Primili smo u predviđenom vremenu jednu, adekvatnu, ponudu koja je u cijelosti kvalificirana. Radi se o tome da su podnijela dva ponuditelja zajedničku obvezujuću ponudu, po kojoj njih dvojica, Radnik d.d. i Ceste d.d., kupuju svaki po 50% iz portfelja od 2070 dionica, po početnoj cijeni koja je bila i ponuđena od 900,00 kuna od čega se ostvaruje prihod od 1.863.000,00 kuna, koji sukladno Zakonu o proračunu, Koprivničko-križevačka županija može upotrijebiti za povrat primljenih zajmova. Odlukom se ovlašćuje župan da zaključi ugovor o kupoprodaji dionica.

PREDSJEDNIK: Da li se predstavnici Odbora žele javiti?

Da li se predstavnici klubova žele javiti?

ŽELJKO VUGRINEC: Ne možemo prihvatiti ovu Odluku zbog načina na koji je utvrđena cijena. Dok je sama, predmetna, Odluka o utvrđivanju cijena došla na dnevni red Županijske skupštine, mi smo tražili da se ugledamo u neke susjedne županije koje su na isti način morale prodati dionice, tj. nisu morale, ali mi moramo da bismo pokrili dugove. Međutim, način na koji se odredila prodajna cijena dionica nije u redu. Trebali smo zatražiti revizorsko mišljenje neka oni kažu jasno i glasno koja je cijena dionica. Nismo to morali po zakonu, međutim, ovdje upravljamo javnim novcem i smatramo da je to odgovorno i da ne možemo na nekim osobnim, subjektivnim mišljenjima određivati cijenu dionice i onda tražiti odluku Skupštine i tražiti podršku Skupštine u određivanju same cijene i samim time tražiti odluku Skupštine o prodaji po minimalnoj cijeni i na taj način, možda prikriti neke netransparentne radnje. Mi to ne možemo podržati.

MARIJAN ŠTIMAC: Nemam namjeru obrazlagati ono što je Skupština donijela, da je utvrdila početnu cijenu od 900,00 kuna i koja je na tržištu verificirana. Ono što treba reći je da je u dosadašnjem prometovanju dionica koje ne kotiraju na zagrebačkoj burzi, društva Ceste d.d. i to je najveća postignuta cijena, do sada, na tržištu. Nije bilo ponuditelja koji bi za tu dionicu dao više i realizirao takvu transakciju. Hrvatske ceste zadnje su prodavale svoje udjele po početnoj cijeni od 560,00 kuna, a nominalna je 500,00 kuna, dobile su na tržištu 800,00 od istih kupaca.

Što se tiče udjela od 3% , on u naravi kvalitete naše ponude i prodaje ne znači postojećim vlasnicima ništa. To društvo ima većinskog vlasnika. Kad ga ima, njemu uopće nije potreban taj postotak da bi imali većinsko vlasništvo. Za razliku od nas, prije godinu dana je Bjelovarsko-bilogorska županija koja prodaje jedan ozbiljni portfelj od 25 plus 1 dionicu, koja znači imati pravo glasa i osporavanja svih strateških odluka na Skupštini Društva, počela je sa 1.300,00 kuna. Četiri puta je na svojoj Skupštini smanjivala cijenu za 10%. U kolovozu je dobila jednu ponudu 960,00 kuna za udjel i nije zaključila ugovor. Oni ni danas nisu svoj udio prodali, čeka se dan kad će opet doći na Skupštinu i doći na ovu našu cijenu. U Izvješću koje ste primili o poslovanju Trgovačkog društva Ceste treba reći da to društvo, sukladno Zakonu, je imalo reviziju koja je potvrdila njihova financijska izvješća, a na osnovu toga je utvrdila i njihov temeljni kapital, a mi smo samo utvrdili, nakon toga, koliko su oni umanjeni temeljni kapital isplatom zarađene dobiti za dividende, koje smo i mi bili korisnici.

PREDSJEDNIK: Otvaram raspravu.

DEJAN KUTIČIĆ: Interesira me, nije mi jasno zašto se prodaje tvrtka koja je dobitaš. Iz glavne redovne skupštine čiji zaključci su objavljeni u Narodnim novinama, vidimo da je 2016. godine oporezivana dobit bila 7,7 milijuna kuna. Isplaćena je dividenda od gotovo 5,0 milijuna kuna, a još je ostalo rezerve oko 3,0 milijuna kuna. Županija je dobila dividendu u iznosu od 146.000,00 kuna za 2070 dionica. Vidimo da tvrtka dobro posluje. U Bjelovarsko-bilogorskoj županiji će se obnavljati ceste iduće dvije, tri godine. Vrlo je vjerojatno da će ta tvrtka dobiti poslove i da će još bolje poslovati. Mislim da bi ta dividenda tijekom godina mogla samo rasti, zapravo da bi i cijena dionice mogla rasti. Mislim da ovo nije najbolje vrijeme za prodaju.

DARKO KOREN: Ne prodajemo mi tvrtku, nego 3% udjela koje imamo u toj tvrtci, koji u sustavu upravljanja, odlučivanja, ne nose baš ništa. Kao što ste rekli dividenda od 146.000,00 kuna na dobivenih 1,8 milijun kuna, možemo računati nekakvih sljedećih 13 godina bi čekali da oplemenimo taj kapital. Pitanje je što bi bilo. Možda bi bilo ovako kao što vi kažete, a možda bi bilo i kontra. To se nikada ne zna. Ovog trenutka smo procijenili da nam taj udio od 3% ne znači ništa, a 1,8 milijuna kuna nam znači. Druga stvar, ponuđena početna cijena od 900,00 kuna je kao što je pročelnik stručno to obrazložio, da su se slučajno javila dva ponuditelja, oni su mogli licitirati, moglo je doći i na 2.000,00 kuna. Zanimljivo, nije se nitko pojavio, nego jedan ponuđač koji je ponudio i sukladno svim procedurama mi predlažemo prihvatiti ovu Odluku koju ste dobili.

PREDSJEDNIK: Dajem prijedlog Odluke na glasovanje. Konstatiramo da je ovog trenutka prisutno 40 članova i članica.

Županijska skupština sa 25 glasova „za“, 11 „protiv“ i 4 „suzdržana“ donosi

**Odluku o prodaji dionica Trgovačkog društva „Ceste“ d.d. Bjelovar**

Odluka se prilaže zapisniku i čini njegov sastavni dio.

Točka 9.

PREDSJEDNIK: Prijedlog Odluke smo primili. Raspravu su proveli Odbor za dodjelu javnih priznanja i Odbor za statut i poslovnik i podržavaju prijedlog.

Obrazloženje, po potrebi daje pročelnica Marina Horvat Pavlic.

 Da li se predstavnici Odbora žele javiti? Da li se predstavnici klubova žele javiti? Otvaram raspravu za članice i članove.

 Ako se nitko ne javlja dajem prijedlog na glasovanje. Sada nas je prisutno 39.

 Županijska skupština sa 39 glasova „za“ donosi

 **Odluku o izmjeni Odluke o javnim priznanjima**

**Koprivničko-križevačke županije**

 Odluka se prilaže zapisniku i čini njegov sastavni ido.

Točka 10.

PREDSJEDNIK: Prijedlog Odluke smo primili. Raspravu su proveli Odbor za statut i poslovnik i Odbor za zdravstvo i socijalnu skrb i podržavaju prijedlog.

Obrazloženje, po potrebi, daje zamjenik župana Ratimir Ljubić.

 Da li se predstavnici Odbora žele javiti.

Da li se predstavnici klubova žele javiti? Otvaram raspravu.

 Ako se nitko ne javlja dajem prijedlog na glasovanje.

 Županijska skupština sa 39 glasova „za“ donosi

**Odluku o izmjeni Odluke o mrtvozorstvu**

Odluka se prilaže zapisniku i čini njegov sastavni dio.

Točka 11.

PREDSJEDNIK: Akcijski plan smo primili.

 Obrazloženje daje pročelnica Marina Horvat Pavlic.

Da li se predstavnici klubova žele javiti? Konstatiram da nas ima 40. Otvaram raspravu.

Ako se nitko ne javlja dajem Akcijski plan na glasovanje.

Županijska skupština sa 40 glasova „za“ donosi

**Akcijski plan suzbijanja korupcije u Koprivničko-križevačkoj županiji**

 **za razdoblje od 2018. do 2020. godine**

 Akcijski plan prilaže se zapisniku i čini njegov sastavni dio.

Točka 12.

PREDSJEDNIK: Prijedlog Rješenja utvrdio je Odbor za izbor i imenovanja. Raspravu je proveo Odbor za poljoprivredu, šumarstvo i vodoprivredu i podržava prijedlog.

 Obrazloženje, po potrebi, daje pročelnica Marina Horvat Pavlic.

 Da li se predstavnici Odbora žele javiti?

Da li se predstavnici klubova žele javiti?

ŽELJKO VUGRINEC: Obzirom da smo jednoglasno donijeli odluku o tome da se proširi Odbor za poljoprivredu i Odbor za branitelje, tražimo i smatramo da bi bilo korektno da u svaki odbor, kao što se stavlja jedan iz redova pozicije, isto tako da se stavi jedan član iz redova opozicije, s time da ćemo imena članova dostaviti naknadno ispred Klubova koji su opoziciji, a to su Klub SDP-a i Hrvatskih laburista i Klub HSS-a. Ne smatramo da je Klub Željka Lackovića dio opozicije i ne možemo prihvatiti da njemu dajete jednog člana i jednog člana iz pozicije, jer samim time predlažete dva člana iz pozicije.

PREDSJEDNIK: Molim predsjednika Odbora za izbor i imenovanja za obrazloženje.

MIRKO PEROK: Odbor za izbor i imenovanja ostaje kod svojeg prijedloga i po jednoj i po drugoj točci, ne planiramo ništa mijenjati.

PREDSJEDNIK: Otvaram raspravu.

Ako se nitko ne javlja, dajem prijedlog na glasovanje.

Županijska skupština sa 28 glasova „za“, 10 „protiv“ i 1 „suzdržan“ donosi

**Rješenje o dopuni Rješenja o izboru predsjednika, potpredsjednika**

 **i članova Odbora za poljoprivredu, šumarstvo i vodoprivredu**

**Županijske skupštine Koprivničko-križevačke županije**

Rješenje se prilaže zapisniku i čini njegov sastavni dio.

Točka 13.

PREDSJEDNIK: Prijedlog Rješenja utvrdio je Odbor za izbor i imenovanja.

Obrazloženje, po potrebi, daje pročelnica Marina Horvat Pavlic.

PREDSJEDNIK: Da li se predstavnici klubova žele javiti?

Otvaram raspravu.

Ako se nitko ne javlja dajem prijedlog na glasovanje.

Županijska skupština sa 28 glasova „za“, 10 „protiv“ i 1 „suzdržan“ donosi

**Rješenje o dopuni Rješenja o izboru predsjednika, potpredsjednika i Odbora za branitelje Domovinskog rata Županijske skupštine Koprivničko-križevačke županije**

Rješenje se prilaže zapisniku i čini njegov sastavni dio.

Točka 14.

PREDSJEDNIK: Prijedlog Rješenja utvrdio je župan temeljem prijedloga općinskih i gradskih vijeća. Raspravu je proveo Odbor za izbor i imenovanja.

 Obrazloženje, po potrebi, daje pročelnica Marina Horvat Pavlic.

 Da li se predstavnici Odbora žele javiti?

Da li se predstavnici klubova žele javiti? Otvaram raspravu.

Sada nas je prisutno 39.

Ako se nitko ne javlja dajem prijedlog na glasovanje.

Županijska skupština sa 38 glasova „za“ i 1 „suzdržan“ donosi

**Rješenje o imenovanju sudaca porotnika Vijeća za mladež**

 **Općinskog suda u Koprivnici**

Rješenje se prilaže zapisniku i čini njegov sastavni dio.

Točka 15.

PREDSJEDNIK: Prijedlog Rješenja utvrdio je Odbor za izbor i imenovanja. Raspravu je proveo Odbor za komunalne djelatnosti i podržava prijedlog.

 Obrazloženje, po potrebi, daje pročelnica Marina Horvat Pavlic.

 Da li se predstavnici Odbora žele javiti?

Da li se predstavnici klubova žele javiti? Otvaram raspravu.

Ako se nitko ne javlja dajem prijedlog na glasovanje.

Županijska skupština jednoglasnog sa 39 glasova „za“ donosi

**Rješenje o izboru predsjednika i članova/članica Savjeta za sigurnost prometa**

 **na cestama Koprivničko-križevačke županije**

 Rješenje se prilaže zapisniku i čini njegov sastavni dio.

Točka 16.

PREDSJEDNIK: Izvješće o obavljenoj reviziji učinkovitosti gospodarenja poljoprivrednim zemljištem u vlasništvu Republike Hrvatske na području Koprivničko-križevačke županije smo primili. Raspravu je proveo Odbor za poljoprivredu, šumarstvo i vodoprivredu.

 Osvrt na Izvješće može nam dati zamjenik župana Darko Sobota.

 Da li se predstavnici Odbora žele javiti?

Da li se predstavnici klubova žele javiti? Otvaram raspravu.

 Županijska skupština primila je na znanje Izvješće o obavljenoj reviziji učinkovitosti gospodarenja poljoprivrednim zemljištem u vlasništvu Republike Hrvatske na području Koprivničko-križevačke županije, te ga jednoglasno podržala.

 Izvješće se prilaže zapisniku i čini njegov sastavni dio.

Točka 17.

PREDSJEDNIK: Prijedlog Zaključka smo primili.

 Obrazloženje daje župan Darko Koren, odnosno po potrebi Verica Rupčić, predsjednica Povjerenstva o ravnopravnosti spolova.

Da li se predstavnici klubova žele javiti?

ŽELJKO VUGRINEC: Želim čestitati svima, posebno kolegama iz većine, to jest Klubu HDZ-a što će podržati Istambulsku konvenciju, ako ne na parlamentarnoj razini, onda barem na našoj lokalnoj. Drago mi je da će Županijska skupština ovu odluku donijeti jednoglasno.

PREDSJEDNIK: Otvaram raspravu.

Ako se nitko više ne javlja dajem prijedlog na glasovanje.

Županijska skupština sa 39 glasova „za“ donosi

**Zaključak o pristupanju Europskoj povelji**

**o ravnopravnosti spolova na lokalnoj razini**

Zaključak se prilaže zapisniku i čini njegov sastavni dio.

Točka 18**.**

PREDSJEDNIK: Prijedlog Zaključka utvrdio je Odbor za izbor i imenovanja.

 Obrazloženje, ukoliko je potrebno, daje pročelnica Marina Horvat Pavlic.

 Da li se predstavnici Odbora žele javiti?

Da li se predstavnici klubova žele javiti? Otvaram raspravu.

Ako se nitko ne javlja dajem prijedlog na glasovanje.

Županijska skupština, jednoglasno, sa 39 glasova „za“ donosi

 **Zaključak o poništenju Javnog poziva za isticanje kandidatura**

**za članove i zamjenike članova Županijskog savjeta mladih**

 **Koprivničko-križevačke županije**

 Zaključak se prilaže zapisniku i čini njegov sastavni dio.

Točka 19.

PREDSJEDNIK: Prijedlog Javnog poziva utvrdio je Odbor za izbor i imenovanja.

 Obrazloženje, prema potrebi, daje pročelnica Marina Horvat Pavlic.

 Da li se predstavnici Odbora žele javiti?

Da li se predstavnici klubova žele javiti? Otvaram raspravu.

Ako se nitko ne javlja dajem prijedlog na glasovanje.

Županijska skupština jednoglasno donosi

**Javni poziva za isticanje kandidatura za članove i zamjenike članova**

**Županijskog savjeta mladih Koprivničko-križevačke županije**

 Javni poziv prilaže se zapisniku i čini njegov sastavni dio.

Točka 20.

PREDSJEDNIK: Prijedlog Odluke smo primili. Raspravu su proveli Odbor za poljoprivredu, šumarstvo i vodoprivredu i Odbor za financije i proračun i podržavaju prijedlog.

Obrazloženje, prema potrebi, daje pročelnica Marina Horvat Pavlic.

Da li se predstavnici Odbora žele javiti?

Da li se predstavnici klubova žele javiti? Otvaram raspravu.

Ako se nitko ne javlja dajem prijedlog na glasovanje.

Županijska skupština sa 39 glasova „za“ donosi

**Odluku o otpisu potraživanja Koprivničko-križevačke županije po kreditima odobrenim od strane Koprivničko-križevačke županije**

 **za kreditiranje razvitka i obnove poljoprivrede**

 Odluka se prilaže zapisniku i čini njegov sastavni dio.

Točka 21.

PREDSJEDNIK: Prijedlog Zaključak smo primili. Raspravu su proveli Odbor za poljoprivredu, šumarstvo i vodoprivredu i Odbor za financije i proračun i podržali su prijedlog.

 Obrazloženje, ako je potrebno, daje pročelnica Marina Horvat Pavlic.

Da li se predstavnici Odbora žele javiti? Da li se predstavnici klubova žele javiti? Otvaram raspravu.

Ako se nitko ne javlja dajem prijedlog na glasovanje.

Županijska skupština sa 39 glasova „za“ donosi

**Zaključak o otpisu potraživanja Koprivničko-križevačke županije po kreditu odobrenom za kreditiranje razvoja poljoprivredne proizvodnje**

 **s područja Koprivničko-križevačke županije**

Zaključak se prilaže zapisniku i čini njegov sastavni dio.

Točka 22.

PREDSJEDNIK: Prijedlog Zaključak smo primili. Raspravu je proveo Odbor za obrazovanje, kulturu, znanost, šport i nacionalne manjine i Odbor za financije i proračun i podržavaju prijedlog.

Obrazloženje, po potrebi, daje zamjenik župana Ratimir Ljubić.

 Da li se predstavnici Odbora žele javiti?

Da li se predstavnici klubova žele javiti? Otvaram raspravu.

Ako se nitko ne javlja dajem prijedlog na glasovanje.

Županijska skupština sa 39 glasova „za“ donosi

 **Zaključak o otpisu potraživanja zakonske**

**zatezne kamate za studentske kredite**

Zaključak se prilaže zapisniku i čini njegov sastavni dio.

Točka 23.

PREDSJEDNIK: Prijedlog Zaključka s izvještajima smo primili. Raspravu je proveo Odbor za financije i proračun i podržava prijedlog.

Po potrebi obrazloženje daje župan Darko Koren.

 Da li se predstavnici Odbora žele javiti?

Da li se predstavnici klubova žele javiti? Otvaram raspravu.

Ako se nitko ne javlja dajem prijedloge na glasovanje. Glasujemo za svaki prijedlog posebno.

Županijska skupština, glasujući o svakom prijedlogu posebno, sa 39 glasova „za“ donosi

**Zaključak o usvajanju Izvještaja o korištenju sredstava Proračuna**

**Koprivničko-križevačke županije za 2017. godinu, Proračunska zaliha za rujan**

te sa 38 glasova „za“ i 1 „suzdržan“ donosi

**Zaključak o usvajanju Izvještaja o korištenju sredstava Proračuna Koprivničko-križevačke županije za 2017. godinu, Proračunska zaliha za listopad**

Zaključci s izvještajima prilažu se zapisniku i čine njegov sastavni dio.

Točka 24.

PREDSJEDNIK: Prijedlog Zaključak smo primili. Raspravu je proveo Odbor za obrazovanje, kulturu, znanost, šport i nacionalne manjine i podržava prijedlog.

Obrazloženje, po potrebi, daje zamjenik župana Ratimir Ljubić.

 Da li se predstavnici Odbora žele javiti?

Da li se predstavnici klubova žele javiti?

IVAN SABOLIĆ: Ovdje se radi o nekretnini na području moje Općine, doći će pod našu ingerenciju pa bih vam htio reći za što smo namijenili taj prostor. To je prostor stare škole, s obzirom da je Županija većim dijelom financirala izgradnju nove škole koja je otvorena u rujnu 2016. godine. Prostor stare škole etažirali bi u četiri dijela. Prijavili bi se na europske fondove. Jedan dio bio bi poduzetnički inkubator, jedan dio bio bi spomen zbirka sa poviješću Općine Legrad, jedan dio bi namijenili za hostel. Jedan dio uredili bi kao dnevni boravak za umirovljenike. Nadam se da ćemo te projekte realizirati. Imao sam neke razgovore sa konzultantskim kućama. Prvi natječaj na koji ćemo ići biti će INTERREG Hrvatska - Mađarska sa poduzetničkim inkubatorom, a ostali dio energetske učinkovitosti, tu je natječaj raspisan i da ćemo to uskoro pokrenuti.

PREDSJEDNIK: Otvaram raspravu.

Ako se nitko ne javlja dajem prijedlog na glasovanje.

Županijska skupština sa 39 glasova „za“ donosi

**Zaključak o davanju suglasnosti na**

**Odluku o darovanju nekretnine**

 Odluka se prilaže zapisniku i čini njegov sastavni dio.

Točka 25.

PREDSJEDNIK: Otvaram raspravu pod točkom „Pitanja i prijedlozi članova“.

SINIŠA KAVGIĆ: Imam tri pitanja, sva tri su za župana, a odnose se na Piškornicu. Budući da ste nam oduzeli naše demokratsko pravo da raspravljamo o jednoj vrlo značajnoj točki i vrlo značajnoj odgovornosti.

Prvo pitanje, da li je međimurski župan u srpnju 2016. godine zatražio od vas, kao predsjednika Skupštine Piškornica, da imenujete nadzorni odbor u poduzeću Piškornica sanacijsko odlagalište? Ako je, zašto do studenog 2017. godine niste proveli taj zahtjev.

Drugo pitanje, koliko je na današnji dan sredstava na računu Piškornice Sanacijsko odlagalište?

Treće pitanje, što je sa dobiti Piškornice sanacijsko odlagalište? Prema dobiti ova Županija imala je pravo na 2,25 milijuna kuna, a tih novaca u Proračunu za 2018. godinu nema. Molim odgovor na ova pitanja.

ZLATKO MAKAR: Moja pitanja odnose se na Piškornicu. Koje vrste tehnologije će se koristiti i primjenjivati u Regionalnom centru za gospodarenje otpadom?

Drugo pitanje, iz koliko županija će se dovoziti otpad?

Treće pitanje, da li postoji dozvola za gospodarenje otpadom na IV. plohi?

MARKO FUCAK: Na prošloj, tematskoj, sjednici o Piškornici, pričalo se o Jozinoviću, famoznom bonusu, gomilanju smeća, zagađenju okoliša. Najviše zabrinjava ta činjenica, pa smo mi predložili neke zaključke koji nam nisu prošli. Između ostalog je, izrada detaljne analize ispitivanja zraka, podzemnih voda i drugih parametara. Zabrinjava činjenica, jer je kasnije župan pričao u medijima kako se spominje taj famozni bonus, a nitko ne priča o zagađenju okoliša. Mi smo predložili te zaključke, ali vi ih niste podržali. To mi je malo čudno.

Suvremeno društvo uvodi rigorozne mehanizme za zaštitu i sustav upravljanja okolišem. Vidjeli smo da Piškornica d.o.o. posjeduje ISO certifikat za sustav upravljanja okolišem, ali nismo vidjeli dokument koji norma traži, to je politika upravljanja okolišem. Zahtijevamo od novog direktora, nadam se da će doći na sljedeću sjednicu, da nam se predstavi, da će predočiti politiku upravljanja okolišem, jer u njoj su zacrtane neke smjernice, misija, vizija Piškornice, ciljevi, planovi za naredno razdoblje. Mislim da javnost i stanovništvo mora biti upoznato sa tom politikom upravljanja okolišem.

Od sto pitanja na prošloj sjednici, dobili smo samo jedan odgovor, a to je da je Mladen Jozinović izašao za ovu govornicu i kad smo ga upitali tko mu je odobrio taj bonus, rekao je odgovorna osoba u pravnoj osobi. Znači, on je bio odgovorna osoba kao direktor i isplatio sam sebi bonus.

Vi ste župane izjavili u medijima da je zakonski bonus prihvatljiv, ali nije moralan. Ispada da sada više nije ni zakonski prihvatljiv, a nije ni moralno, jer je u Piškornicu ušla krim policija, ušao je i DORH. Mislim da gospodin Jozinović neće ovih dana mirno spavati, možda ne samo on, nego i neki drugi.

MARIJA VUKOBRATOVIĆ: Imam dva pitanja. Da ne bi bilo da smo amateri, diletanti, zlonamjernici, koji samo želimo skupljati bodove, ja sam tri puta, do sada, pitala. Mene stvarno, istinski, kao osobu i kao građanku, zanima u kojoj je fazi projekt Piškornica, jer to odlaganje smeća kakvo je sada, konačno, mora prestati biti odlaganje i mora se isti reciklirati, odnosno stvarno zbrinjavanje otpada.

Drugo pitanje, drago mi je da je ovdje načelnik Općine Sokolovac, možda će on moći odgovoriti, da ne bi bilo naklapanja, rekla-kazala, čula sam da dvorana Osnovne škole u Sokolovcu, koja je lani, onako pompozno otvorena, pred parlamentarne izbore, ima određenih problema, da prokišnjava, da ima problema s grijanjem i još nekih drugih problema koje mi ljudi nisu baš definirali. Zanima me da li je to istina ili su, opet, zli jezici?

EUGEN PALI: Na tragu rasprava, našeg bivšeg kolege u Skupštini, gospodina Ciganovića, ja ću o divljim svinjama. Zamolio bih, ako može Županijska skupština uputiti neki dopis Ministarstvu poljoprivrede za dodatne markice. Konkretno, naše lovačko društvo dobilo je dodatne markice, imamo još za odstrijeliti pet divljih svinja, a tek se lov zahuktava. Štete su velike. Mi kao društvo nećemo puno postići, ako nastupimo samostalno, a Županija bi mogla nešto napraviti, da se dobiju dodatne markice za ovu sezonu.

IVAN SABOLIĆ: Isti problem s divljim svinjama imamo u rezervatu Veliki Pažut, gdje dolazi do velikih problema. Lovačka udruga Kuna Legrad zatražila je, prije dva mjeseca, redukcijski lov u ornitološkom rezervatu. On do sada nije odobren, molim da Županija pokuša u Ministarstvu to požuriti. Populacija divljih svinja na tom području mora se smanjiti, jer poljoprivrednici imaju velikih šteta, od Gole, Ferdinandovca i ostalih općina oko Drave. To je veliki problem, ne samo županijski, nego problem cijele sjeverozapadne Hrvatske.

MARIJAN ŠTIMAC: Kao što znate uspjeli smo rekonstruirati cjelokupni sustav lovnog gospodarstva, ima 27 samostalnih ovlastitelja u lovnom sustavu. Svaki od njih je slobodan ponaosob za svako otvoreno lovište postupati samostalno kao pravna osoba. U tom smislu sigurno, ako se traži izvanredne markice u odnosu na lovnogospodarsku osnovu da prvo treba napraviti prebrojavanje divljači, da bi se dalje moglo postupati. Ako trebaju pisane instrukcije kako se to radi, to možete od nas dobiti i to vrijedi za sva otvorena lovišta.

Što se tiče zaštićenih područja, kao što je Veliki Pažut, tu je složenija materija, tu više nadležnih ministarstava postupa na tu okolnost i puno je teže doći do redukcijskog lova unutar zaštićenog područja. Ako tražite da se interesiramo u kojoj je fazi vaš zahtjev, to ćemo napraviti.

DARKO KOREN: Budući su sva pitanja na temu Piškornice, a samo je jedno koje to nije, gospođi Vukobratović moram reći, konzultirao sam se sa zamjenikom i sa pročelnicom, ne znamo za takve probleme, nitko nam nije ukazao. Evo načelnik kaže da nije čuo, onda ih valjda nema. Mislim da bi mi trebali saznati prvi koji vodimo brigu o tome.

Što se tiče sta pitanja o Piškornici, moram reći da sam počašćen koju vi ulogu i dimenziju meni namećete, u tom jednom, od poslova koje ja ima, a imam ih dosta i činjenica je da sam se i po tom pitanju puno založio i izložio, kao što vidim i sam. Doista, neke stvari jednostavno precjenjujete i predimenzionirate kad govorimo o Piškornici. Mogao bih puno stvari o tome reći iz nekih svojih osobnih, emocionalnog kuta gledanja, ali neću to nekome priuštiti. Kad govorimo o formiranju nadzornog odbora, mi smo zajedno na Skupštini društva donijeli odluku, odnosno prišli smo k tome da osnujemo nadzorni odbor tvrtke kćeri. Nije župan Posavec moj kolega meni to predložio, a ja to nisam htio. To je nemoguće. Kako vi mislite da funkcionira Skupština društva, mi smo četiri župana i načelnik Općine. Valjda sam ja nešto od svega toga imao, jer to cijelo vrijeme insinuirate. To me malo boli. To što ste vi tu izrekli, to je apsurd i ne stoji. Mi smo donijeli odluku o tome, kao Skupština društva da formiramo nadzorni odbor i ta odluka postoji. Dogovorili smo da 15. prosinca dostavimo imena ljudi koji će biti u tom nadzornom odboru, kao prijedlog naše županije, odnosno župana. Tako će i biti. Da li smo zakasnili s tim? Jesmo. Da li sam ja tome, sam, kriv? Ako jesam, onda 22,5%, ništa više ni manje.

Koliko je sredstava na računu Piškornice? Što je s dobiti? Dobit se regulira Društvenim ugovorom, mogu vam to pismeno odgovoriti, da sada ne ispadnem nestručan u obrazloženju. Koliko je na računu Piškornice? Ne znam. Od kuda bih ja mogao znati. Ne sjedim ja u Piškornici. Župan se bavi sa sto drugih tema u svom opsegu poslova, zdravstvo, školstvo, vatrogasci, udruge, domjenci. Od kuda bih ja znao što se danas događa u Piškornici. Da li predsjednik skupštine jednog komunalnog društva, zna slučajno, za jednu izuzetno štetnu poslovnu odluku direktora tog društva? Možda zna, možda ne zna.

Oko tehnologije, gospodin Makar, vidim da ste vi upućeni u taj projekt, do te mjere da sve znadete, o tehnologiji, o dozvoli za IV plohu. Ono što ja znam, mehaničko biološka obrada je predviđena, jer je tako predviđeno Strategijom gospodarenja otpadom. Tako je Ministarstvo odredilo. Koja će tehnologija biti, čija, to ćemo znati kad se odabere izvođač. Dvostupanjski je tender, natječaj koji provodi odvjetnički ured za račun ministarstva i tvrtke. Prvi stupanj je odabrao od 11 ponuđača dva. Jedan je konzorcij španjolski, jedan je talijanski. Kad se izabere izvođač radova, a to bi trebalo biti, ako to sve skupa ne propadne, u ovim zimskim mjesecima. Taj izvođač u svojoj ponudi nudi i tehnologiju i sve parametre koji su predviđeni za taj projekt. Nakon toga komisija koja je formirana od strane ministarstva odabere izvođača, onda ide žalbeni postupak, onda ide potpisivanje ugovora i sve procedure koje su propisane. Ne mogu vam odgovoriti koja tehnologija, ne znam

Koliko županija. Nas nikada nitko nije pitao, povrh ove četiri županije, za bilo koju drugu županiju. To je nekakav razgovor, dogovor na razini premijera u Bruxellesu. Mi o tome nemamo pojma, niti nas je itko ikad pitao za Bjelovarsko-bilogorsku i Virovitičko-podravsku županiju, a niti njih nitko nije pitao. Oni su protiv. Župan Bajs kaže ne dolazi u obzir da se pripoji njihova županija. Isto tako kolega Andraić u Virovitičkoj. Oni imaju svoja rješenja. Mislim da neće, povrh ove četiri županije, niti jedna. Dozvola nije izdana. Ono o čemu smo razgovarali proli put, za što su me sve optuživali, nije dozvola izdana. Bivši direktor nije ishodio dozvolu za IV. plohu jer smo zapeli oko nekih detalja. Tu je pročelnik koji tu dozvolu izdaje, pitajte da li sam utjecao jednom rečenicom na njega da izda ili ne izda dozvolu. Možda sam mogao. Vi biste sigurno rekli da sam mogao utjecati na njega on izda dozvolu za 200.000 tona, jer sam ja prijatelj s Jozinovićem. Nisam, nisam takva vrsta prijatelja i nikad neću biti ni s rođenim bratom. Dozvola nije izdana, još je u fazi u kojoj treba dostaviti određene dokaze za te količine. Vi ste tada predlagali 60.000 tona, možda će biti i manje.

Ispitivanje zraka i tla, u redu. Zadnji puta sam postavio pitanje, nisam protiv toga, tko će to platiti? To pitanje postavlja načelnik Općine kao član Skupštine društva na prošloj sjednici. To košta milijun eura, taj cjelokupni monitoring sa stanicama koje su zamišljene da bi tamo trebale biti. Zašto bi mi to plaćali i od kuda? To treba platiti tvrtka.

O bonusu, mislim da sam sve rekao. Rekao sam da vjerojatno i upitno koliko je on pravno upitan, zbog činjenica da postoje akti koje sada službe provjeravaju. Vidjet ćemo što će biti. Rekao sam vjerojatno, što ne znači da sam rekao da nije. Ne znam detalje još dandanas. Da je moralno, to nije. Valjda ste me to shvatili.

U kojoj je fazi Piškornica? Dijelom smo odgovorili na onoj prezentaciji, povrh toga vam više ne mogu govoriti, jer nisam direktor Piškornice.

Gospodin Fucak, što se tiče Piškornice i ovog incidenta, možda ne zbog nekih drugih stvari koje me sigurno muče, jer sam odgovorna osoba i imam stvari koje su mi u životu važne i često udarate na njih, pa ponekad zbog toga ne spavam baš dobro. Što se tiče Piškornice i bonusa direktora i svih ovih okolnosti, da ne kažem svinjarija koje su iz toga proizašle, vjerujte mi, mirno spavam.

SINIŠA KAVGIĆ: Nisam zadovoljan s odgovorima. Pročitajte Statut, puno toga ćete naći u članku 18. koja je vaša dužnost i obveza prema ovoj Županiji. Niste mi odgovorili ni na jedno pitanje i zato tražim pismeni odgovor.

PREDSJEDNIK: Ovime zaključujem ovu sjednicu, zahvaljujem se svima na sudjelovanju. Završili smo sjednicu na jedan dostojanstven način što mi je jako drago.

S obzirom da se nalazimo u mjesecu Adventa, dragi prijatelji, obzirom na nadolazeće blagdane, u ime Županijske skupštine čestitam vam nadolazeće božićne blagdane i želim vam sve najbolje u novoj godini.

DARKO KOREN: Planiramo da se nađemo još jednom ove godine, zajedno sa općinskim načelnicima.

Sjednica završena u 20,30 sati.

ZAPISNIK SASTAVILA: PREDSJEDNIK:

Helena Matica Bukovčan Željko Pintar